Махсус комиссия аъзоси шифохоналарда нега ПЗР-тест орқали COVID-19 аниқланаётганига жавоб берди - UzNews.uz\nМахсус комиссия аъзоси шифохоналарда нега ПЗР-тест орқали COVID-19 аниқланаётганига жавоб берди\nТез орада экспресс-тест, ИФА ва ИҲЛА тестлари давлат шифохоналарида ҳам қўлланила бошланади.\nБугун, 30 июль куни АОКАда Республика махсус комиссияси аъзоси Феруза Ҳамробоева иштирокида брифинг ўтказилди.\nБрифингда нима учун ПЗР-тест билан биргаликда бошқа усуллар билан вирусни аниқлаш йўлга қўйилмаётгани сўралди.\n“Сиз назарда тутаётган тестлар – экспресс-тест, ИФА ва ИҲЛА тестлари ҳозирда республика миқёсида хусусий клиникаларда олиб борилмоқда. Тез орада давлат муассасаларида ҳам бу тестлар йўлга қўйилади”, деди Феруза Ҳамробоева.\nКасалликни енгил даражасида даволанаётган бемор яшаш шароити бўйича оила аъзоларидан ижтимоий масофаланишда имконияти бўлмаса нима қилиш керак, деган саволга:\n— Бир хонали, ёки кўп қаватли уйларда яшовчи беморга хонанинг бир бурчагидан ётоқ ажратилиши керак. Ундан ташқари бу беморнинг атрофи 1-1,5-2 метр масофа сақлаши керак. Барча гигиеник қоидаларга тўлиқ риоя қилиши керак. Ниқоб тақиб юриш ва уни ҳар икки соатда алмаштириш тавсия этилади. Хоналарни нам тозалаш усули билан тозалаш, елвизаксиз хонани шамоллатиш керак, - деб жавоб берди у.


09 май 2021, Тошкент вақти: 07:28\nЎзбекистон ҳукумати нуқтаи назарини ифодаловчи “Пресс.уз.инфо” ахборот сайтининг ëзишича, қурултойда Ислом Каримов қатнашиб, маъруза қилган.\n“Озодлик” мухбири ЎзЛДП вакилларидан партия И.Каримов номзодини қайси ҳуқуқий асосда яна президентликка кўрсатди-ю, И.Каримовнинг ўзи бундай таклифни қайси ҳуқуқий асосда қабул қилганига оид саволларга жавоб ололмади.\nШунинг учун “Озодлик” бу борада мухолифат, мустақил кузатувчилар ва оддий ўзбекистонликлар фикрини ўрганишга ҳаракат қилди.\nМухолифатдаги “Эрк” демократик партияси раҳбари Муҳаммад Солиҳ бу воқеанинг кутилмаган жиҳати йўқлиги, И.Каримов ҳокимиятда қолиш учун ҳамма нарсага тайëрлиги кўп йиллардан бери аëнлигини айтади.\n“Каримов тирик бўлса, яна 7 йилга сайланади, 7 йилдан кейин яна тирик қолса, яна 7 йилга сайланади. Бунга ҳеч шубҳам йўқ ва Каримов ҳокимиятдан ҳеч қачон ўз хоҳиши билан кетмайди. Каримовнинг режими ўзини йўқ қилиш учун, ўзининг илдизига болта уриш учун бугунги кунга қадар барча ҳаракатларни қилди. Лекин халқнинг кўзига қараб туриб, ҳеч уялмасдан, мана 18 йил устингиздан президентлик қилдим, истасам яна 7 йил президентлик қиламан, дейиш бир ғаламислик, бир фитнадир аслида, сайлов эмас. Халқнинг сабр-тоқатини синаб кўриш учун қилинаëтган бир фитна бу”,- дейди Муҳаммад Солиҳ.\nМустақил таҳлилчи Камолиддин Раббимов И.Каримовнинг яна бир бор ўз номзодини президентликка қўйиши Ўзбекистон конституцияси ва қонунларини қўпол равишда бузиш эканини таъкидлади.\n“И.Каримовнинг ўз номзодини яна бир бор президентликка қўйишга қонунан ҳаққи йўқ. Жамоатчилик томонидан бу сайлов тан олинмайди ва бу ҳаракат Ўзбекистондаги ҳукумат назорат қилаëтган қонунлар доирасидан ҳам ташқаридир”,- деди К.Раббимов.\nШоира ва мухолифат вакиласи Дилором Исҳоқова сўзларига кўра, кўп йиллардан бери президент курсисида ўтирган одамни яна етти йилга президент қилиб қолдиришга уринишнинг аксилқонунийлигини нафақат хориж кузатувчилари, мустақил шарҳловчи ва мухолифатчилар, балки режим тепасидагилар ҳам, оддий халқ ҳам кўриб-билиб турибди.\n“Аммо халқ қон-қонига сингиб кетган мутелик ва қўрқув бунга бирор эътироз билдиришга йўл бермайди. Биз ҳамма нарсага кўз юмадиган халқ, жамият эканимизни айтишга мажбурман. Биз ҳамма нарсани биламиз, аммо чидаймиз. Каримовнинг ўз номзодини қўйишиниям индамай қабул қиламиз. 23 декабрь куни сайлов бўлади ва у яна президент бўлади. Ҳозирдан ҳаммамиз чапак чалиб, хат ëзиб, И.Каримов президент бўлиши, унда бошқа ҳеч ким керак эмаслигини айтиб ётибмиз”,- дейди Дилором Исҳоқова.\nГарчи бугун ўзини оғир иқтисодий-ижтимоий, сиëсий-маънавий бўҳронга ташлаган асосий сабаб айнан И.Каримов давридаги сиëсат эканини англаса-да, аксар ўзбекистонликлар сайлов номи билан ўтаëтган театрлаштирилган томошага сўзсиз томошабин бўлиб туришни афзал билади. Жасорати етганлар эса И.Каримовга овоз бермаслик ëки сайловда қатнашмасликка қарор қилгани, бошқаларни ҳам шунга ундашини айтади “Озодлик”ка.\nЎзбекистон оммавий ахборот воситалари эса “Ўзбекистонни Ислом Каримов Ўзбекистон қилди, Каримовсиз Ўзбекистон Ўзбекистон эмас” қабилидаги сайловолди кампанияси қаймоғини ташиëтганларни кўз-кўз қилишни янги поғонага кўтаргани кузатилмоқда.


Сатторийнинг иши: Саккиз мулозим ва битта блогер\nМузработ маҳкамаси суд қилаëтган термизлик 41 ёшли Отабек Сатторий Мирзиëв бошқаруви даврда қамалган илк блогеридир. Сатторийга қўйилган айблар жиддий. Бу айблар асосида суд уни узоқ йил қамоқ жазосига ҳукм қилиши мумкин.\nСатторий жорий йилнинг 30 январида ўз уйи дарвозаси олдида ушланган эди. Бу вақтда у Шеробод деҳқон бозори директори Лочин Тўраев олиб келган янги мобил телефонни олиб уйига кираëтган эди. Бу телефон учта жиноятда айбланаëтган Сатторий ишида ягона далилий ашë сифатида қолмоқда. Сатторий таъмагирлик¸ ҳақорат ва туҳмат қилишда айбланмоқда.\nОтабек Сатторий ишидан кўзланган мақсад бошқа блогерларнинг овозини ўчириш бўлиши мумкин. Бу ҳақда икки ойга яқин ҳибсхонада қолаётган блогерга терговчининг ўзи айтган.\nСўнгги кунларда Отабек Сатторий иши бўйича ўтаётган суд жараёни жамоатчиликнинг диққат марказида турибди ва ижтимоий тармоқларда кенг муҳокамаларга сабаб бўлмоқда.\nТергов департаментининг маълум қилишича, жиноят иши тергови жараёнида Отабек Сатторий саккиз мулозимни уларнинг ишидаги негатив ҳолатни ошкор қилиш билан қўрқитиб, бу орқали моддий манфаат кўриб келганликда, фуқароларга Telegram, Facebook, YouTube орқали туҳмат қилиш, ҳақорат қилиш каби жиноятларни содир этганликда айбланган.\nAввало, шов-шувга сабаб бўлган «бозор воқеаси» ҳақида тўхталсак. Отабек Сатторий чиндан ҳам 2020 йилнинг декабрь охирларида тумандаги барча бозорларни Фарҳод исмли таниши билан ўрганишга чиққан.\nПрезидент Шавкат Мирзиёев 2020 йил 16 октябрь кунги чиқишида бозордаги нарх-наво барқарорлиги ва хавфсизлиги масаласини Бош прокуратура ҳузуридаги департаментга топширгани ортидан блогернинг ижро қай даражада таъминланаётганини текшириш истаги бўлган.\nКузатиш жараёнида ярмаркалар чиндан ҳам барпо этилмаган ҳамда уларни ташкил этиш 2-3 кундан кейин амалга оширилиши бозор мутасаддилари томонидан блогерларга тушунтирилган.\nУшбу низо муштлашувга айланиб кетгач, низога ҳоким ҳам аралашган ҳамда иш блогерга бузилган телефони ўрнига янги телефон олиб беришга келишув билан якунланган.\n«Чинора гул барака» МЧЖ (яъни ўша бозор) раҳбари Лочин Тўраев бу келишувга аввал рози бўлган, кейин эса гўё қаттиқ қўрқиб, унинг устидан ички ишлар ходимларига хабар берган.\nСуд жараёнида эса ушбу бозор озиқ-овқат маҳсулотлари сотиладиган эмас, балки кийим-кечак бозори экани ойдинлашган, бироқ унда нега бозор раҳбариятининг бу даражада қўрқиб кетгани ноъмалум.\nОтабек Сатторийга қўйилаётган яна бир айблов уй-жой билан боғлиқ. Сатторий Термиз шаҳридаги Истиқлол кўчасида яшаган. Бу ҳудуд 2018 йилда ҳоким қарори билан янги уйлар қурилиши сабабли бузилишга тушган.\n«Термиз эко экспресс лойиҳа» МЧЖ томонидан ушбу ҳудудда 4 ва 5 қаватли уйлар қурилиб, 2020 йилнинг май ойидан сотувга қўйилган.\nОтабек Сатторий томонидан уйлар бузилишига кўп қаршиликлар бўлгани учун туман ҳокими Исроил Худойбердиев блогер билан унга 234.835.000 сўм компенсация тўланиши ҳамда 4-қаватдан 2 та хонадон берилишига келишган.\nКейинчалик Отабек фикридан айниб, иккинчи қаватдан уй олиш пайига тушиб қолади, бутун муаммо эса шундан бошланади. Бу илтимосни аввалига эътиборсиз қолдирган ҳоким блогернинг интернетдаги тинимсиз чиқишларидан ҳадиксираб, ушбу уйни олиб берса, бошқа интернетга чиқармаслик ваъдасини олгач, ҳомийлик пули орқали блогернинг илтимосини қондиради.\nУйлар битиб, топширилиши лозим бўлган вақтда эса «Термиз эко экспресс лойиҳа» МЧЖ раҳбари Тўлқин Шопўлатов Сатторий томонидан тўланган пулнинг камлиги, бироқ блогердан қўрққани учунгина уйни беришга рози бўлганини иддао қилган.\nТадбиркорнинг блогердан бунчалик ҳадиксираши сабаби ҳам номаълумлигича қолмоқда.\nШунингдек, Республика ихтисослаштирилган онкология ва радиология илмий амалий тиббиёт маркази Сурхондарё филиалида ходимлар билан ишлаш мутахассиси лавозимида ишлаб келаётган Мастона Аҳмедова Сатторийнинг у билан ёмон алоқада бўлувчи ҳамкасби Сабоҳат Равшанова билан нохолис интервью уюштиргани, нима учун иккинчи томонни эшитмай, бир ёқлама иш олиб борганини сўраганида, блогердан «у аёл менга пул тўлади, гапига ўзи жавоб беради» қабилида жавоб олганини ва ушбу таҳқирли видеоролик унинг обрўсига салбий таъсир қилганини билдирган.\nФҲДЁ соҳасида фаолият юритиб келаётган Насиба Норбоева эса Сатторийнинг унга нисбатан қилган туҳмати ва интернетда ёлғон маълумотлар тарқатиши туфайли иш жойини йўқотганини иддао қилган.\n«Ҳудудгаз» Сурхондарё филиалида ишловчи Ўткир Турдиев Сатторий газ билан боғлиқ муаммоларни тасвирга олиб интернетга қўйиб юбориш билан таҳдид қилгани, фақатгина раҳбарларнинг унга «атаганини» ёки 10.000$ бергандагина бу видеоларни чиқармаслигини айтган.\nХудди шундай ҳолат Денов тумани газ таъминоти бўлимида ишловчи ҳайдовчилар Ашур Худойқулов ва Зокиржон Хурсанов кўрсатмаларида ҳам таъкидланиб, блогер улардан интернетда видеоларни чиқармаслик эвазига 200$ сўрагани ҳақида айтишган.\nУшбу жиноий ҳаракатлар блогер томонидан турли вақтларда ва бир-бирига ёндош бўлмаган соҳа вакиллари билан содир бўлган эса-да, эндиликда уларнинг барчаси тўпланиши ва Отабек Сатторийга қарши биргаликда ҳаракат қилиши ҳамда блогернинг жавобгарлигини оғирлаштирувчи ҳолатлар кўпайиши шубҳали.\nAйблов хулосасида блогернинг аввалги қилмишлари жазосиз қолиб кетгани таъкидланган. Бироқ номи юқорида келтириб ўтилган мутасаддилар нега ўша вақтда ҳуқуқни муҳофаза қилувчи органларга мурожаат этмагани очиқ қолмоқда.\nОтабек Сатторий хато ва камчиликлар, қонунбузарликлар ёритилган видеолавҳалари учун пул талаб қилган бўлса, улардаги маълумотлар чиндан ҳам қуруқ туҳмат ва ёлғондан иборат бўлса, нега мулозимлар унинг тарқалиб кетишидан бунчалик қўрқишди?\nБлогер кўтарган муаммолар юзасидан асосли далиллар билан раддия бериш имкони йўқлигиданми ёки блогер тасвирга олган ҳодисалар ҳақиқат эканиданми?\nТуман ҳамда шаҳар ҳокими ушбу видеолар интернетга чиқиб қолса, ўзи эгаллаб турган лавозимдан озод қилинишидан қўрққанликларини билдирган.\nҲокимнинг лавозимидан ҳайдалишига олиб келадиган маълумотлар интернетга жойланган экан, нега тегишли ташкилотлар ишнинг бу жиҳатига ҳам эътибор бермади?\nСуд жараёнида Отабек Сатторийга турли босимлар ўтказилгани, уни юпун аҳволда ва юқимли касаллар билан бир хонада сақлашгани, отаси томонидан берилган иссиқ кийимлар киритилмагани ҳақидаги маълумотлар ҳам аён бўлди.\nСатторийнинг судда билдиришича, терговчилардан бири унга: «Сенларга катта эрк бериб юборишди. Индамаса, ўзларингдан кетиб қоляпсанлар. Сенларни сўз эркинлигингдан маҳрум қиламиз. Йўлингдан қайтмасанг, ёмон бўлади. Сени деб ҳамма блогерларнинг овози ўчади», дея дағдаға қилган.\nОтабек Сатторийга нисбатан бундай тазйиқлар ўтказишдан мақсад нима? Унга қарши жиноят иши ким томонидан ташкил қилинди?\nЮзага келаётган саволлар блогернинг қамалиши кимларнингдир манфаатига хизмат қилмасмикин, деган шубҳани келтириб чиқармоқда.\ndata-title="Сатторийнинг иши: Саккиз мулозим ва битта блогер" data-description="<!-- wp:paragraph --> <p>Музработ маҳкамаси суд қилаëтган термизлик 41 ёшли Отабек Сатторий Мирзиëв бошқаруви даврда қамалган илк блогеридир. Сатторийга қўйилган ..." data-image="https://eltuz.com/wp-content/uploads/2021/03/rasm4298141.jpg" data-url="https://eltuz.com/sas/217241/" data-services="facebook,odnoklassniki,twitter,telegram" data-counter="ig">\nЎзбекистондаги «Тоштурма», Украинадаги «Оболон» турмасидан ҳар бир камерада «лохмач»лари ва «козёллари» борлиги билан фарқ қилади, дея эслайди Муҳаммад Бекжон ...


Армани аскарнинг афсуслари | Interpress.uz\nБош саҳифаЯнгиликларЖаҳонАрмани аскарнинг афсуслари\nАрмани аскарнинг афсуслари\n07:21 | 08-10-2020\nСуратдаги ҳарбий кийимдаги одам Артур Оганесян — Франция фуқароси, Гюмри (собиқ Ленинакан) шаҳрида туғилган. Тоғли Қорабоғдаги урушда Арманистон армиясига ёрдам бериш учун кўнгилли бўлиб келган. Бироқ Жаброил шаҳри Озарбайжон Қуролли кучлари томонидан озод этилгач, ортга қайтган.\nУнинг айтишича, Арманистон ҳукумати одамларни алдамоқда ва 18 ёшли аскарни қўлига автомат бериб, урушга жўнатяпти. Ўқ-дори, танклар, зирҳланган ҳимоя воситалари етишмайди. “Кеча Гадрутда эдим, зобитлар келишди. Командирни суд қилишмоқчи эканини айтишди. У кечқурун ёш аскарларни тўплаб, Жаброилни тарк этишни буюрибди. Раҳбариятнинг буйруғига бўйсунмабди. Командир: «Булар ёш болалар, уларни 10 кунга деб армияга чақириб, қўлига автомат беришган. Булар нима қила олади? Бу болалар қаёққа боради?», — деган зобит.\n«Мен армияда бўлдим, буларни ўз кўзим билан кўрдим. Аскарлар чорасиз. Лекин улар буни тушунмаяпти. Пулемёт авиация ва артиллерияга қарши нима қила оларди? Мен тирик ўликман. Бизнинг ҳимоя чизиғимизда кўз ўнгимда 200 нафар аскар ҳалок бўлди. Ўлганларни ҳаммаси ҳисобланса, уларнинг сони мингдан ошиб кетади. Бу урушни кўрию, мен ҳаммасини бой берамиз, деб ўйладим. Улар Лочинни олиш истагидаю, лекин Арманистонга боришга ҳам тайёрдир», — дея афсус билдирган франциялик арман кўнгилли аскар.


Мэй депутатлар олдида жавоб беради\nДобавлено: 16.04.2018, 12:21\nБугун Буюк Британия бош вазири Тереза Мэй Бирлашган Қироллик парламентида Америка Қўшма Штатлари ва Франциянинг Суриядаги ҳарбий ҳаракатларга қўшилиш сабабларини гапириб беради.\nУ Суриянинг Дума шаҳрида 7 апрелm куни кимёвий қурол қўлланилганига шубҳа йўқлигини ва айни шу холат мамлакат ҳудудига ҳужумнинг бош сабаби эканини таъкидлаб келмоқда. ТАССга келиб тушган маълумотда қайд этилишича, Мэй Халқаро ҳамжамият Лондонга бу борада эътироз билдирмаётганига эътибор қаратади. "Биз буни тўғри деб билганимиз учун қилдик, биз ёлғиз эмасмиз ва халқаро миқёсда қўллаб-қувватловимиз бор", дейди Мэй.\nЭслатиб ўтамиз, 14 апрелга ўтар кечаси АҚШ, Буюк Британия ва Франция Сурия бўйлаб ракета зарбаларини берди. Бу ҳаракатларни Суриянинг Дума шаҳрида 7 апрель куни амалга оширилгани тахмин этилган кимёвий ҳужумга жавоб деб хисоблашмоқда. Сурия ҳукумати эса кимёвий ҳужумни инкор этди ва Ғарб мамлакатлари зарбаларини чегаралар дахлсизлигига тажовуз деб атамоқда.


Маккажўхоридан водород олиш йўли | Megadunyo.UZ\nАвтор: admin 0 Комментариев водород, маккажухори\nVirginia Tech тадқиқотчилари биологик усулда водород ёқилғиси ишлаб чиқариш йўлини топишди. Бунинг учун маккажўхори пояси ва сўтаси қўлланади.\nАйтилишича, янги технология вақт ва пулни тежаш билан бирга, зарарли чиқиндилар чиқарилишини ҳам йўқ қилади.\nФанлар академиясининг вақтли нашрида эълон қилинган мақолада айтилишича, янги технология водородда ишлайдиган транспорт воситаларининг оммалашишига олиб келади. Водород ёқилғиси эса ҳеч қачон тугаб қолмайди, бундан ташқари, атмосферага зарарли чиқиндилар ҳам чиқармайди.\n“Биз водород иқтисодиётига ўтишда энг асосий қадам маҳаллий биомасса ресурсларидан яшил водород ишлаб чиқариш эканлигини кўрсатиб бера олдик”, — дейди профессор Персиваль Чжан.\nУнинг собиқ собиқ докторанти, Cell-free Bioinnovations компанияси асосчиси Жой Роллин ишнинг асосий муаллифидир. Бу иш тадқиқотлар Чжаннинг аввалги илмий кашфиётларига асосланади.\nМаълумки, илгари водород ёқилғисини юқори сифатли шакардан олишга асосланган технология маълум эди. Янги технология эса истеъмолга яроқсиз моддадан – маккажўхори пояси ва сўтасидан ёқилғи ишлаб чиқаради. Тадқиқотнинг шу жиҳати инвесторларнинг диққатини тортиши мумкин.\nБундан ташқари, водород ёқилғисини жорий қилишдаги асосий тўсиқлардан бири уни табиий газдан олувчи корхоналарга кетадиган улкан харажатлар ҳамда ишлаб чиқарилган ёқилғини фойдаланувчиларга етказиб беришдир. Ҳисоб-китобларга қараганда, Чжан ва Роллин методикаси бу харажатларни уч баробарга қисқартиради.\n“Ушбу технология улкан салоҳиятга эга бўлиб, водородда ишлайдиган транспортни бутун дунёга тарқатишда ва қазилма ёқилғидан воз кечишга ёрдам беради”, — деб ишонч билдирмоқда Роллин.


Бугун онамнинг тугилган куни\nАёл уй ичида безовталик билан кезарди. Гоҳ уй анжомларининг ўрнини алмаштирар, гоҳ стол-стулларни тўғрилар, гоҳ ошхонага ўтиб печда пишаётган пишириқ, қозондаги овқатидан хабар олиб, яна меҳмонхонага ўтиб тузалган дастурхон устидаги ноз-неъматларни кўздан кечирарди.\nКўчадан қадам товуши эшитилса, деразага яқинлашар, қулоғига эшик қўнғироғи чалингани эшитилса, эшикка чопар, қўшнилари эканлигини билиб, ҳафсаласизлик билан ортига қайтарди. Узоқ шаҳарга иш излаб кетган ўғли ҳам йўл узоқлиги ва ишхонасидан рухсат ололмаётгани учун икки ойдан бери келолмаётганди. Аёл қаттиқ соғинч билан ўғлининг келишига умид қилар, оёқ товуши ва қўнғироқнинг жиринглашига безовталик билан қулоқ тутиши шундан эди. Ҳар йили туғилган кунида ўғли:\n- Онажоним, туғилган кунингиз муборак бўлсин, - деб уни бағрига босиб, ўпиб қутларди. Олдинги йиллардаги ўғлининг табригини кўз олдига келтирган она худди ҳозир эшикдан ўғли кириб, бағрига отилаётгандек ҳаяжонланиб кетди. Гарчанд ўғли қўнғироқ қилиб, келишини айтмаган бўлса-да, она унинг келишини астойдил истагани учунми, дилбанди хуш кўрадиган таомларни тайёрлади. Аммо, ўғлидан ҳануз дарак йўқ эди.\n"Ёки келолмайди, ё ишхонасидан рухсат ололмаган..." - онанинг қалбини соғинч оташи ёндирди.\nАёл эрталабдан ҳозирлик кўришни бошлаганида, ундаги безовталикдан эри ҳайрон қолди:\n- Нега бунча безовтасан? Бу тайёргарликлар ким учун?\nАммо аёл эрига тайинли бир жавоб беролмади.\nҲадеб саволга тутаверганди, аёл эрига: Бугун уйда ишим кўпроқ эди. Сиз кўчага чиқиб бироз айланиб қайтинг. Кўча кезиб, дўстларингиз билан учрашинг, - деди. "Бу тайёргарлигим нимага эканини отаси билсаю, ўғлим келмаса, менга қўшилиб отасининг ҳам кўнгли ўксийди", деган хаёл кечганди кўнглидан. "Келолмаса" деган ўй миясидан ўтган заҳоти, юраги бир қалқиб кетарди.\nБир неча соатлар ўтиб, баттар кўнглига изтироб чўкди: "Келолмасанг ҳам бир марта қўнғироқ қилиб, "Онажоним, десанг, нима қиларкин-а?!"\nОхири ичидан қиринди ўтиб, ўзи қўнғироқ қилишга тушди. "Туғилган куним билан қутлаш учун ҳатто қўнғироқ ҳам қилмасми бу бола, ажабо? Ҳа, мен бу тарзда соғиниб кутяпман, у балки эсламагандир ҳам. Кўздан йироқ бўлган, кўнгилдан ҳам йироқ бўлар, деган гап оналар учун ҳам айтилган эканми? Йўқ, бундай бўлиши мумкин эмас. Ҳеч бўлмаганда бир қўнғироқ қилади. Жуда соғиндим-а, соғиндим полвонимни, қора кўзим, эркатойимни... "Эркатойим" деганимни эшитса, "мени ёш боладек эркаламанг" дейди. Гўдакдек беғубор болажонимни ёш боладек эркалаб-суяманда...\nЎғлини ўйлаб, у билан сўзлашаётганларини тасаввур қилиб юз-кўзида табассум ўйнар, ўзи тушунмаган ҳолатда завқланарди. Девордаги соатга кўзи тушиб, ўзига келди. Сўнг "Келолмайди, қўнғироқ қилса-чи? - деди истамайгина ўрнидан туриб, - овозини эшитардим-а..." Шу хаёлларда оғриниб ўтирганида мобил телефонининг қўнғироғидан хаёллари тўзғиб кетди. Ҳорғинлик ва умидсизлик билан телефонни қўлига олиб, экранга қаради; қўнғироқ қилган ўғли эди. Севиниши керакмиди? Аммо у севинмади. "... Ажабо... Э, воҳ, келолмаслигини айтиш учун қўнғироқ қиляптими? Шунчаки телефонда қутлаб қўя қоладими? Ахир, ҳар йили онасининг туғилган кунини қанчалик илҳақ кутарди ўғли?.." Қўнғироққа ғамгин оҳангда жавоб берди:\n- Алло, ассалому алайкум, онажоним! Яхшимисиз?.\n- Ваалайкум ассалом. Шукур, болажоним. Ўзинг яхшимисан?\n- Яхшиман, онажон.\n- Нималар қиляпсан? Ишларинг қандай?\n- Бошида бироз қийин бўлди. Аммо энди ўргандим, бегона шаҳарга ҳам, ишга ҳам анча кўникиб қолдим.\n- Ундай бўлса яхши, болажоним.\nЎғли уни на туғилган куни билан қутлади, на келиш-келмаслигини айтди. Она маҳзунлик билан сўради:\n- Ишингдан рухсат олдингми, болажоним?\n- Ҳа, онажоним, рухсат олдим. Сиз қаердан билдингиз буни?\n- Қаердан билдим...- чайналди она бояқиш.- Ахир... туғилган кунга деб рухсат олмадингми?\n- Ҳа, айтгандай бугун туғилган кунингиз-а? Таваллуд айёмингиз муборак бўлсин, онажоним! - Ўғил оддий гапни гапиргандек табриклаб қўйди.\n- Сен... Сен бу учун ишдан рухсат олмаганмидинг?\n- Оҳ, онажоним, менинг учун жуда севимли, ҳаммадан муҳим бир хонимни кўришга боришимни айтиб, хўжайиндан рухсат олдим. Ҳозир унинг олдига боряпман.\nАёл титраб кетди. Овозини тетик тутишга уриниб деди:\n- Шунақами?.. Ким экан у хоним?\n- Онажоним, менга ишонинг, сиз авваллари тайёрлайдиган таомлардан-да ортиқ лаззатлисини, олдинги ширинликларингиздан-да энг ширинини тайёрлаб мени кутяпти ўша хоним!\n- Мен... англаб турибманки, у сени жуда севади...\n- Севишига ишонаман, онажоним! Шунинг учун ҳам ишимдан унинг учун рухсат олдим, унинг ҳузурига ошиқяпман. Отам қаерда, онажон?\n- Кўчага чиқиб кетганди, болажоним... Ҳаҳ, эшик қўнғироғи чалиняпти. Отанг келди, чоғи. Эшикни очай ўғлим...- Аёл йиғлаб юбормаслик учун лабларини қаттиқ тишлаб олди.\n- Хўп бўлади, онажон. Отамга салом айтинг. Мен олтин каби ҳамманинг кўзини қамаштирадиган, дунёдаги энг бебаҳо, қадрлилар орасида қиймати баланд дунё гўзалининг эшиги ортидаман.\n- Хўп ўғлим, саломингни отангга етказаман. Яна қўнғироқ қил. Аллоҳга омонатимсан! - Аёл телефонини ўчирди. Эҳ, қанчалик соғинганди, қанчалик кўргиси келаётганди ўғлини. Эшикни очиш учун қўл узатаркан, аёл кўз ёшларини тўхтатолмаётганди. Эшик очилган эди ўғлининг бағрига отилиб:\n- Жоним онажоним, туғилган кунингиз қутлуғ бўлсин! - дея қийқиргани гўёки тушдек туюлди унга.\nЎғли: - Онажоним, сизни хурсанд қилиш учун бир сюрприз қилай дегандим, илтимос, йиғламанг, - деса-да, она кўзларидан томаётган севинч ва шукроналик ёшларини тўхтатолмасди...\nТуркчадан Умида АДИЗОВА таржимаси.


Tasodifiy hikoya : Nurbek N1 dan yangi extirosle ...\nendigina 18 ga tulgan ranoni uyiga sovchilar kelivurganidan salimham ahera achadan beri gaplashib yurgan sevgan qiziga y davomi...\nОнажонимга айтдим. Кўндирдим. Уларни мени деб қийналшларини, сизни ҳам мени деб қийналшингизни истамайман.
\n-Илтимос рози бўлинг. Кўзим очиқлигида...
\n-Унақа дема. Сен яшайсан. Керак бўлса мени ҳаётим билан яшайсан.
\n-Қайта тузалишимга кўзим етмаяпти. Кундан кунга оғирлашаяпман. Ҳали гапира олмай ҳам қолсам керак.
\n-Илтимос, бунақа гапларингни гапирмагин.
\n-Розиман денг. Илтимос. Мен учун!
\n-Майли. Розиман. Фақат онамни ва боламни ўйлаб. Ўзимни эмас.
\n-Сизга ишонаман. Шу ой ичида уйланинг. Илтимос.
\nЗамирани бу таклифи Анвар учун кутилмаган бўлди. Жуда кутилмаган. Анвар ўзи ўйлаётган гапларни, Замира қандайдир ўқиётгандек эди. Ишхонасидаги аёллар бу гапларни қаёқдан эшитишибди, Анварга манзиллар беришди. Унисини қўйиб, бунисини мақташди. Манимча Анварни онаси телефон қилиб айтган бўлса керак, Замирани қистови билан. Анвар бошида тортинди. Қайси аёл иккинчи хотин бўлиб, тегишга рози бўлади деб ўйларди. Ёши ҳам 30 га яқинлашиб қолди. У хато ўйлагандир балки. Ўз ташвишлари билан бўлиб, кўча ҳаётини унутгандир... Берилган манзиллар бўйича кўрсатилган "номзод”ларни кўрди. Четни одами бўлиб гаплашиб кўрди. Ҳеч қайсиниси Замирадек меҳрибон чиқмасди. Фақат биттасигина уни қалбида чироқ ёқа олди. Касалхонада ишлайдиган ҳамшира аёл. Ҳар ҳолда "Замирага қарай олади”, - деб ўйлади. Ёши 25 ларда. Эрга тегиб, 1 йилда ажрашган. Эри тўғри одам эмас экан. Адашиб, уйдагиларини қистови билан рози бўлган экан. Лекин кўп яшай олмай ажрашибди. Шундай қилиб, Анвар ҳамшира аёл, яни Мадина билан алоҳида ўтириб, жиддий гаплашди. Ҳамма воқеаларни айтиб берди. Эртаси куни, Мадинани уйига онасини совчиликка борди. Ўғлини ҳам қўшиб олди. Замирадан қўшни аёл чиқиб хабар олиб турадиган бўлди. Мадинани уйидагилари уларга жавобни Мадинани ўзидан олишларини айтишди. Мадина узоқ ўйлаб, Бахтиёрни кўриб, Анварга тегишга рози бўлди. Кичик Худойи қилиб, Анвар Мадинани ўзига никоҳлаб олди.
\nАнвар анча енгил бўлди. Уй ишларини ҳаммасини Мадинани ўзи бажарди. Замирани парваришида ҳам алоҳида аҳмият берди. Ширинсўзликда Замирадан қолишмасди. Опажон- опажонлаб, унга яхши қарарди. Бир гап билан айтганда, ҳамма ишни уддаларди. Касалхонадан ишдан бўшади. Анварни кўп вақти энди ишда ўтадиган бўлди. Ҳаммаси яхши кета бошлади. Бахт тушунчасини энди тота бошлаганди. Замира кучдан қолиш ўрнига, кучга кира бошлади. Бу орада Мадина қизлик бўлди. Исмини узоқ ўйлаб, Сожида қўйишди. Чиройли исм. Энди Анварни икки фарзанди бор. Анварни онаси ҳам хурсанд эди. Бирданига бундай бахтни келишини кутмаганди. Невараларига қараб, роса қувонарди. Замира ҳам роса қувонарди. У ҳақиқий эрига вафодор аёл. Чунки ўз пайтида эрига ғамхўрлик қилиб, керак пайтда бошқа турмуш қуришга ҳам кўндирди. Юрагини бир парчасини узиб бўлса ҳам. Унча-бунча аёл бунга рози бўлиши қийин ҳолатда. Бундай олиб қараганда, у Анварни "ли”си эди, яни бахт ни "ли”си. У Анварни БахтЛИ бўлиши учун яралгандек эди. Ўзи эса камтарлик қилиб, "ли”ни Мадина деб айтарди. Балки иккаласи ҳамдир. "л” ва "и”. Бахтли. Чиройли сўз. Ҳамма орзу қиладиган ҳолат... ойлар ўтиб, Замирани аҳволи анча яхши бўлиб қолди. Ҳар ҳолда аравачага ўтира оладиган бўлди. Мадина уни сайрга олиб чиқарди. Докторлар эса ҳали ҳам ожиз. Нима касал эдию, қандай тузалмоқда деб. Бу Мадинани меҳрибонлигиданми, ёки бир оилани тўкис бўлиши учун Тангрини юборган синовими? Мавҳум. Яна 1 йил деганда Замира ўзи бемалол юрадиган бўлди. Ўз ишларини ва керак бўлса уй ишларини қиладиган бўлди. Сожида қизалоқ эса икки ёшга тўлди. Туғилган куни нишонланди. Оила дастурхон атрофида. Ҳамма ҳурсандчиликда. Бу кунларни Анвар тушида ҳам кўрмаганди. Тўкис оила ва меҳр.... Анвар ўз меҳрини тенг иккига бўлишга қийналарди. Икки аёл билан бир уйда яшашга жуда ҳам қийналарди. Биридан бирини ортиқ кўролмасди. Шунда ҳам кўз очиб кўргани Замира бўлса, Мадина ҳам унга энг қийин ҳолатида келган бўлса. Анвар бир вақтни ўзида икки булоқдан сув ича олмаслигини жуда яхши биларди. Уни ўйларини, Замира ҳам Мадина ҳам ўқий оларди. Замира тузалиб кетишини ҳаёл қилмаганди. Ўлиб кетаман деб ўйларди. Мадина эса, бу ҳаётни билиб келган. Демак, минг сабрли бўлса ҳам Замира бу ҳолатдан қийналарди. Иккаласи ҳам Анварни бу қийин ҳолатдан чиқариш учун, уйдан кетишга тайёр эди. Кўпроқ Мадина кетишга тайёр эди.\nУзбек с пухлой женой решили снять своё узбекское порно порно видео(uzbxxx.su)||||\nЭта узкая жопка создана для анальных удовольствий(uzbxxx.su)||||


Ўзбекистон Республикаси раҳбари Тошкент шаҳридаги Сарҳумдон ва Гулобод маҳаллаларида бўлди\n23 Noyabr 22:02 / Published in Ўзбекистон янгиликлари\nЎзбекистон раҳбари Шавкат Мирзиёев бугун, 23-ноябр куни Тошкент шаҳрининг Шайхонтоҳур туманидаги Сарҳумдон ва Гулобод маҳаллаларида бўлди.\nМуаммоларни вазирлик ва идораларнинг қуйи бўғиндаги фаолияти орқали жойларда ҳал этиш, барча дастурларни маҳаллалар шароитида амалга ошириш бугунги кунда давлатимиз раҳбари томонидан илгари сурилаётган асосий талабдир.\n“Сарҳумдон” маҳалласида ҳам ана шу талаб асосида иш йулга қўйилган. Ички йуллар, болалар майдончалари ободонлаштирилди. Яқинда бу ерда янги маҳалла гузари барпо этилди. Дўконлар ва маиший хизмат кўрсатиш шохобчалари, болалар ва ҳарбий-ватанпарварлик майдончалари очилди.\nМаҳаллада 6,5 мингдан ортиқ аҳоли истиқомат қилади, 45 та кўп қаватли уй, болалар боғчаси, хусусий мактаб мавжуд. Ўндан ортиқ кичик корхонада маҳаллий ёшлар ва аёллар меҳнат қилмоқда.\nПрезидентимиз маҳалладаги шароитлар билан танишди. Ҳарбий-ватанпарварлик маскани кўздан кечирилганда бу ерга ҳарбий хизматчилар ва спортчиларни жалб этиш, ёшларни миллий ғурур ва жасорат руҳида тарбиялаш бўйича тавсиялар берилди.\n“Яшил Макон” лойиҳаси доирасида маҳалла ҳудудида кўчатлар ўтқазилиб, кичик боғ ташкил этилди. Шавкат Мирзиёев маҳалла оқсоқоллари билан биргаликда истироҳат боғига кўчат ўтқазди. Кекса авлод вакиллари юртимизга тинчлик-омонлик тилаб дуо ўқиди.\nДавлат раҳбари кутилмаганда Гулобод маҳалласига боришга қарор қилди. Йул-йулакай аҳоли билан суҳбатлашиб, ҳудуд шароити билан яқиндан танишди.\n93 ёшли Анвархўжа ота Президентимизга дуо қилди. Оқсоқол маҳалладаги ўзгаришларга алоҳида тўхталиб, кексалар учун чойхона қуришни сўради. Шавкат Мирзиёев таклифни қўллаб-қувватлаб, муҳтарам оқсоқолга соғлик-саломатлик тилади.\nГулобод маҳалласида болалар ва ўсмирлар спорт мактаби, Шайхонтоур туманидаги 45-сонли умумтаълим мактаби мавжуд. Президентимиз ушбу мактабларда ҳам бўлиб, ўқитувчилар билан суҳбатлашди.\nTagged under: ЗИЁРАТ, МАҲАЛЛА, маҳаллада, ПРЕЗИДЕНТ, ТОШКЕНТ


55 ЁШЛИ ТАЛАБА — Ishonch Gazetasi\nИнсон вояга етгунча катта ҳаётга тайёрланиши, пенсияга чиққунга қадар эса фаол ҳаракатда бўлиши, ундан сўнг қарилик гаштини суриб яшаши керак, деган фикр атрофида ўралашиб қолганмиз. Ўзида толмас куч соҳибларининг енгилмаслик, ишончни йўқотмаслик, бир сўз билан айтганда, позитивлик хусусияти атрофдагиларга қўшимча қувват беради. Ана шундай юртдошларимиздан бири Жиззах давлат педагогика институти талабаси эллик беш Сувонқул Жўраевнинг мактуби XXI Аср газетасида чоп этилган.\nКўринг, ҳавас қилинг\nУч талабанинг отасиям ТАЛАБА\nИши беш, ўқиши беш, ёши эллик беш Сувонқул Жўраевдан мактуб\nКунора ОАВнинг турфа қатимларида ғаройиб хабарларни ўқиймиз. Масалан, “Хитойлик аёл 81 ёшида олий маълумот олди”, “Ҳиндистонлик энг кекса талаба” каби янгиликларни олайлик. Аввалбошда ажибсиниб, кейин эса ичдан қойил қоламиз. Сабаби инсон вояга етгунча катта ҳаётга тайёрланиши, пенсияга чиққунга қадар эса фаол ҳаракатда бўлиши, ундан сўнг қарилик гаштини суриб яшаши керак, деган ундалмаларга ичдан кўниб қолганимиздандир, балки. Ҳайратимизни ошираётган ана шу толмас куч соҳибларининг енгилмаслик, ишончни йўқотмаслик, бир сўз билан айтганда, позитивлик хусусияти атрофдагиларга қўшимча қувват бермай қолмайди, албатта. Не дейсизки, Ўзбекистонда ҳам бу борада хорижликлардан қолишмайдиган юртдошларимиз бор. Улар билан суҳбат қурган ўттиз ёш чоғроқ киши ҳозирги ҳолатидан уялиб қолса керак, ҳойнаҳой.\nЖиззах давлат педагогика институтининг 55 ёшли талабаси Сувонқул Жўраев таҳририятимизга хат йўллабди. Уч ўғилни вояга етказиб, олий маълумотли қилган, ўзи тез тиббий ёрдам хизмати (103)да узоқ йиллардан бери ҳайдовчилик қилиб келаётган бу қаҳрамонимизга нима етмайди дейсиз? Тўғри-да, бола-чақадан қутилган бўлсангиз, бу ёғига кўк чойни ичиб, заҳматдан келган ҳордиққа суюниб ўтиравермайсизми? Ахир ўқишни битиргунча пенсияга чиқасиз, ширин жонингизни оғритмасдан пенсия пулини қўлтиққа уриб (етмаганини уч алп тўлдиради), янгамизни етаклаб ичкию ташқи туризм қилиб юрмайсизми?\nАйни фикрлар кўпчиликнинг хаёлидан ўтиши табиий. Майли, фалсафа сўқиб сабрингизни синамайлик. Сувонқул аканинг мурожаатини ўқинг-у, ўзингиз хулоса қилинг…\nМен “XXI asr” газетаси орқали халқимизга, айниқса, ёшларга мурожаат қилмоқчиман. Ёшим 55 да. Ўрта мактабни аъло баҳолар билан тугатганман. Бироқ турли сабаблар билан шу пайтга қадар олий ўқув юртида ўқий олмаган эдим.\nУч ўғлим бор. Тўнғичим Жиззах шаҳридаги 5-умумтаълим мактабида ёшлар иттифоқи етакчиси. Жиззах давлат педагогика институтининг жисмоний тарбия факультетини тамомлаган. Ўртанча ўғлим ҳам шу институтнинг чет тиллар факультетини битириб, Пахтакор шаҳридаги 2-умумтаълим мактабида дарс беряпти. Кенжам Ички ишлар вазирлиги академиясининг 2-курс талабаси.\nХалқ тили билан айтганда, ўзимдан тинчиганман. Шукрки, фарзандларимни олий маълумотли қилиб элга қўшиш бахти каминага ҳам насиб қилаётир. Аммо ОТА деган буюк даражанинг чегараси йўқ. У ҳар неки бўлмасин, ҳеч қачон енгилмаслик инстинктини издошларига кўрсатиб бориши шарт деб ҳисоблайман. Инчунин, одамнинг орзуси пок бўлса, ниятга эришмай қолмайди. Армонли хотираларга берилиш, бўлар-бўлмасга ўксинавериш эса заифликни авж олдиради.\nШу десангиз, Президентимиз ташаббуси билан таълим соҳасида яна сиртқи йўналишлар очилгани армонга айланган орзуларимни алангалатиб юборгандек, гўё. Хушхабарни эшитиб, 2018 йил Жиззах давлат педагогика институтининг тарих факультети сиртқи бўлимига ҳужжат топширдим. Мингга яқин абитуриент орасида юқори натижа кўрсатиб (!) тўққизинчи ўринда талаба бўлдим!\nЯширмайман, тўғридан-тўғри юзимга қарата ёки орқаваротдан “Жинни бўлдингми қариган чоғингда ўқиб? Ундан кўра санаторийга бор, тўй эгаси бўлиб тўрда ўтир, ҳажга бор”, деганлар ҳам кўп учради. Гарчи “Бешикдан то қабргача илм изла” деган ўгитни доим тилимдан қўймай келсам-да, ўша пайтлар бу сингари эътирозлардан кейин иккилана бошлагандим. Боз устига, Жиззах шаҳар тез тиббий ёрдам (103) бўлимида ҳайдовчи бўлиб ишлайман. Инсонлар ҳаётини сақлаб қолишда озми-кўпми ҳиссам борлигидан фахрланаман. Зеро, касбим масъулиятли ва савобли. Қолаверса, яқинда маошимиз оширилди. Янги машина янги тиббий ускуналар билан жиҳозланяпти. Қисқаси, маза қилиб ишлайдиган шароит. Лекин…\nМен халқимизга, юртимизга янада кўпроқ фойдам тегсин, ислоҳотларда фаол иштирок этиб, ўғилларимга ўхшаган, керак бўлса, улардан ҳам билимли, кучли кадрлар тайёрлаш, ўз тажрибамни ўртоқлашиш учун ҳам ўқишни давом эттиришга қарор қилдим. Тақдирнинг туҳфасини қарангки, камина талабалар гуруҳларга ажратилаётганда 103-гуруҳга тушибман! Ўйладим, бу синоат шуки, тез тиббий ёрдам хизмати (103)даги фаолиятим шу тарзда давом этади, мен тўғри йўлни танлабман… Ҳар бир мўмин-мусулмоннинг орзуси – ҳажга бориш ҳам мавриди билан насиб этар, тўйлар ҳам қилармиз.\nДавлатимиз раҳбари бошчилигида олиб борилаётган тараққиёт дастурига улуш қўшсам, шу ҳаракатларнинг фаол қатнашчиси бўлсам дейман. Тафаккури кенг кадрлар тайёрлаб, Ўзбекистонимизни қудратли давлатлар қаторига киришида бор кучимни, билимимни сафарбар этсам дейман. Шунга аминманки, ёшу қари фидокорлик билан ҳаракат қилсак, ниятимизга албатта етамиз. Биринчи Президентимиз Ислом Каримов таъкидлаганидек: “Биздан озод ва обод Ватан қолсин!”. Илло, бу юртда фарзандларимиз, набираларимиз, келгуси авлодларимиз яшайди.\nинститути талабаси, 55 ёш\n2019 йил 31 январь 4-сон\nXXI Аср газетаси\nСангзор соҳилидаги ажиб дамлар


Адлия вазирлиги матбуот котиби "рус пропаганда сайтлари"ни провокацияда айблади\n20 январ 2022, Тошкент вақти: 16:50\nАдлия вазирлиги биноси.\nАдлия вазирлиги матбуот котиби Севара Ўринбоева айрим русийзабон сайтлар вазирлик томонидан киритилган қонун лойиҳасини нотўғри талқин қилаётганидан ёзғирди.\nГап вазирлик томонидан муҳокамага қўйилган “Ўзбекистон Республикасининг Маъмурий жавобгарлик тўғрисидаги кодексининг 42-моддасига қўшимча киритиш тўғрисида”ги қонун лойиҳаси устида бормоқда. Қўшимча давлат органлари ва ташкилотларида иш юритишда давлат тили ҳақидаги қонун ҳужжатлари талабларига риоя этилмаган тақдирда, мансабдор шахсларга базавий ҳисоблаш миқдорининг икки бараваридан беш бараваригача миқдорда (446 минг сўмдан 1 млн 115 минг сўмгача) жарима солишни назарда тутади.\nС.Ўринбоева мазкур ташаббус Ўзбекистонда ҳеч кимнинг ҳуқуқини поймол этмаслиги, унинг фақат давлат ташкилотларигагина алоқадор эканини тўртта модда билан изоҳлашга уринган.\n“…шундай вазиятда рус пропаганда сайтлари провокация қилишни бошлаб юборди. Россиянинг Regnum нашри “Ўзбекистонда давлат органларида рус тилидан фойдаланганлик учун жарима белгиланади” деб ёзган бўлса, ўзимизда фаолият юритадиган Вести.уз сайти эса “Ўзбекистонда Пушкин тили учун жарима қўллашмоқчи” деб эълон қилди. Фарқини сезяпсизми? Ҳукумат буёқда давлат ташкилотлари "ўзбек тилини ҳурмат қилсин" (!), демоқда, пропагандачилар уёқда “рус тилига жарима солишмоқчи” демоқда”, дея урғулайди Адлия вазирлиги матбуот котиби.\nВазирлик масъули таъкидича, “давлат ташкилотлари ва уларнинг мансабдорлари Ўзбекистонда яшар экан, ўзбек тилини ҳурмат қилишга мажбур ва ҳурмат қилмаганлик учун керак бўлса жаримага тортиш керак, бу жуда тўғри қарор”.\nАйни пайтда С.Ўринбоева Ўзбекистонда миллатидан, тилидан, динидан қатъи назар бошқа тилларда сўзлашувчи фуқаролар расмийлар томонидан ҳеч қачон жаримага тортилмаслиги, уларга қаршилик қилинмаслигини қўшимча қилади.


Ассалому алайкум. Мен қайсидир китобда “кимда-ким Аллоҳга қўлларини кўтариб дуо қилса, Аллоҳ таоло унинг дуосини қабул қилади”, деб ўқигандим. Айтингчи, бу Қуръони каримда борми? Яна бир савол: дуо ёрдамида тиббиёт йўли билан даволаб бўлмайдиган туғма кар одамни даволаса бўладими?\nЯна бир саволим бор эди. Бу мени ўйлантиради: мен ҳозирда чет элда ишлаяпман. Аллоҳнинг ягоналигига ва Муҳаммад Унинг Расули эканига шубҳа қилмаганман. Аммо ўзим ҳозирда бенамозман. Намоз диннинг устуни эканлигини биламан. Намоз ўқимаслик учун баҳона тополмайман, лекин ҳеч бўлмаганда ичиш-чекиш, бировни ранжитиш каби ҳаром ишлардан сақланишга ҳаракат қиламан. Айтингчи, менга ўхшаганларнинг Аллоҳга қилган дуоси қабул бўладими?\nСалмон розияллоҳу анҳу Расулуллоҳ соллаллоҳу алайҳи ва салламдан ривоят қилади: “Албатта Раббингиз Ҳаёли ва Каримдир. У Зотга бандаси икки қўлини кўтариб дуо қилса, уларни бўш қайтаришдан ҳаё қилади” (Абу Довуд ва Термизий ривояти).\nДуо банданинг Аллоҳга мурожат қилиши ва Ундан ҳожатларини раво қилиш, ғам-андуҳ ва ташвишларини аритишини сўрашидир. Аллоҳ ҳар нарсага қодир...\nБандалар фарзанд талабида аввал шифокорларга мурожат қилиб, ҳеч бир иложи қолмагандан кейин Аллоҳга юкинадилар. Аслида аввал Аллоҳдан сўраш, унинг сабабини шифокорлар воситасида юзага келтириш керак бўлади. Ожиз банда бедаво дея айтаётган дардлардан бандасини халос қилиш Аллоҳ учун осон. Фақат банда ихлос билан дуо қила олса бўлгани. У ўзи ўйламаган тарзда неъматларга эришади, мушкуллари осон бўлади, дардига шифо топади.\nМусулмон банда Аллоҳ таоло беш вақт намозни фарз қилганига шубҳасиз имон келтириши ва уларни вақтида адо қилиши керак. Ким намозни узрсиз қолдирса, қаттиқ гуноҳкор бўлади. Бу гуноҳ тавба қилиш ва намознинг қазосини ўқиш билан ювилишига умид қилинади. Энди, ким намознинг фарзлигига ишонса-ю, аммо намоз ўқимаса, гуноҳкор бўлади. Аллоҳга имони бўлгани сабаб унинг дуоси қабул қилинишидан умид қилинади. Зеро, дуонинг қабул қилинишини ман этадиганлар ичида бенамозлик саналмаган (бир тарафдан мўминнинг бенамоз бўлиши мумкин эмас. Шунинг учун бўлса керак). Валлоҳу аълам!\nАссалому алайкум. Мен қайсидир китобда кимда-ким Аллоҳга қўлларини кўтариб дуо қилса, Аллоҳ таоло унинг дуосини қабул қилади, деб ўқигандим. Айтингчи, бу Қуръони каримда борми? Яна бир савол: дуо ёрдамида тиббиёт йўли билан даволаб бўлмайдиган туғма кар одамни даволаса бўладими? Яна бир саволим бор эди. Бу мени ўйлантиради: мен ҳозирда чет элда ишлаяпман. Аллоҳнинг ягоналигига ва Муҳаммад Унинг Расули эканига шубҳа қилмаганман. Аммо ўзим ҳозирда бенамозман. Намоз диннинг устуни эканлигини биламан. Намоз ўқимаслик учун баҳона тополмайман, лекин ҳеч бўлмаганда ичиш-чекиш, бировни ранжитиш каби ҳаром ишлардан сақланишга ҳаракат қиламан. Айтингчи, менга ўхшаганларнинг Аллоҳга қилган дуоси қабул бўладими?


ҚУШЛАР ТИНЧЛИК, ТОТУВЛИК ЭЛЧИЛАРИДИР - Ўзбекистон овози газетаси\nҚУШЛАР ТИНЧЛИК, ТОТУВЛИК ЭЛЧИЛАРИДИР\nНаманган давлат университетининг табиий фанлар ва география факультети қошида ташкил этилган «Экология маркази» аъзолари ер, сув, ҳаво ва бошқа табиат неъматларига зарар етказилишининг олдини олиш, чиқиндиларнинг атроф-муҳитга салбий таъсирини камайтиришга йўналтирилган қатор дастур ва лойиҳаларни амалга оширмоқдалар.\nЯқинда университетда талабаларнинг «ECO BIRDS» орнитология клуби иш бошлади. Унга аъзо бўлган бўлажак экологлар қушлар морфологияси, физиологияси, систематикаси ва биогеографиясини ўрганиш бўйича дастурий режа асосида фаолият бошладилар.\n— Ўзбекистоннинг табиати каби қушлар дунёси ҳам ранг-барангдир, — дейди клуб раҳбари, биология фанлари номзоди Эркин Икромов. — Мамлакатимизда қушларнинг 460 дан зиёд турлари мавжуд. Уларнинг аксариятини Фарғона водийси шаҳар ва қишлоқларида, дала ва тоғларида учратиш мумкин. Қанотли дўстларимизнинг биологияси ва экологияси илмий ва амалий жиҳатдан ҳалигача етарли ўрганилмаган. Иқлим ўзгаришлари, хусусан, глобал исиш, турли табиий офатларнинг уларга таъсирини синчиклаб таҳлил этишимиз лозим.\nЎзбекистон қушларни муҳофаза қилиш жамияти томонидан рўйхатга олинган ушбу клуб ўз фаолиятини бошқа олий ўқув юртларидаги мутахассис олимлар билан ҳамкорликда йўлга қўймоқда. Жумладан, Ўзбекистон Миллий университети қошидаги «Фазаниус» клуби билан яқин алоқа боғланган.\nАйни вақтда орнитолог талабалар «Баҳор келаётир» дастури бўйича фаолият олиб боришмоқда. Мазкур дастурга мувофиқ кўклам даракчилари ҳисобланган оқ лайлак, қалдирғоч, оддий какку каби беш турдаги қушлар кузатув остига олинган.\n— Клуб аъзолари томонидан кейинги пайтда камайиб бораётган қора жарқалдирғочлар алоҳида назорат қилинмоқда, — дейди университет табиий фанлар ва география факультети декани Абдуғаффор Назаров. — Ўз ҳаётининг асосий қисмини ҳавода ўтказадиган бу қуш бир кунда икки минг километр масофага учади. Қора жарқалдирғочлар сонини аниқлашда иштирок этаётган талабалар бу қуш тури яшайдиган ҳудудлардаги экологик вазиятни ҳам таҳлил этадилар.


ЎзА - Энг замонавий молия хизматлари тақдим этилмоқда\n12.04.2019 18:07 Чоп этиш версияси\nЭнг замонавий молия хизматлари тақдим этилмоқда\nПойтахтимиздаги «Ўзэкспомарказ» миллий кўргазмалар мажмуасида “BankExpo-2019” – молия-банк хизматлари, ускуналари ва технологиялари миллий кўргазмаси давом этмоқда.\nУнда юртимизда фаолият юритаётган барча молия муассасалари иштирок этиб, фаолиятида жорий этилган энг сўнгги янгиликларни мижозларга тақдим этмоқда.\nСабоҳат Хаитариева, “Трастбанк” ахборот хизмати бошлиғи:\n– Ўз вақтида юртимиздаги ягона хусусий банк бўлган муассасамиз жорий йилда 25 ёшга тўлади. Шу боис энг чекка қишлоқларда ҳам филиаллар очишга эътибор қаратмоқдамиз. Шунингдек, айни вақтда янгиланган мобиль версия “Trust Pay” ишга туширилди. У орқали онлайн тарзда коммунал ва солиқ тўловларини амалга ошириши, валютани конверсия қилиш мумкин. Фақат валютани банкка келиб олиш керак бўлади. Бу тизим нафақат “Трастбанк”, балки бошқа банк пластик карточкалари учун ҳам ишлайди. Ҳатто, ушбу хизмат орқали уч ойлик омонатлар очиш мумкин. Бу юртимиздаги банклараро алоқаларни янада ривожлантиришга хизмат қилади. Ўтаётган кўргазма доирасида Европа тикланиш ва тараққиёт банки, Осиё тараққиёт банки, Ислом тараққиёт банкининг Ўзбекистондаги ваколатхонаси вакиллари билан музокаралар олиб борилди. Келгусида инвестиция борасида ҳамкорлик қилмоқчимиз.\nСанобар Умарова, “Агробанк” матбуот хизмати ходими:\n– Стендимиз икки кундан буён жуда гавжум бўлмоқда. Биз бугун энг интерактив ва инновацион хизмат турларини тақдим қилмоқдамиз. Бу жараёнда кўпчилик “Agrobankmobile” иловасининг янгича турдаги замонавий кўриниши ҳамда “online kredit” бўлимидаги микроқарз олиш имконияти билан қизиқмоқда. Бу илова орқали мижозларимизда бир миллион сўмгача кредит олиш имконияти бор. Бунинг учун банкка мурожаат қилиш шарт эмас, балки истаган вақтда, ҳатто дам олиш кунлари ҳам мижозларга бир миллион сўмгача қарз берилади. Шунингдек, юридик шахслар ва фермер хўжаликлари “Agrobank-Mobil-Biznes” иловаси орқали онлайн тарзда масофадан туриб имтиёзли кредитларни ўзлаштириши ва зарур маълумотларни олишлари мумкин. Бунда фермерлар масофадан туриб бемалол банк ҳисобрақамларини назорат қилиши, кредит расмийлаштириши мумкин.\nДаврон Риқсиев, “Қишлоққурилишбанк халқаро тўлов тизимлари билан ишлаш бўлими бошлиғи:\n– Биз айни вақтда кобейжинг карталарини чиқардик. Унинг оддий карточкалардан фарқи ўзимизнинг UzCard ва хорижий UnionPay тизимида бир вақтда ишлайди. Яъни юртимизда оддий сўм картаси, хорижда эса валюта картаси сифатида тўловга қабул қилинади. Бу дунёнинг 170 мамлакатида ва UnionPay инфратузилмаси минтақаларида ишлайди. Жаҳонда бундай карта орқали савдо қиладиган 10 миллиондан ортиқ савдо-сервис корхоналари мавжуд. Улар орқали контактсиз тўлов технологияси бўйича ҳисоб-китоб қилиш мумкин.\nЭнг муҳими эса хорижга хизмат сафари ёки иш билан бораётган инсон кетишдан олдин хорижий валютани сотиб олишга ва қўшимча равишда конверсион карта очишига ҳожат қолмади.\nСардор Эшмурадов “Ўзсаноатқурилишбанк” кичик бизнесни кредитлаш департаменти бўлим бошлиғи:\n– Банкимиз Ўзбекистондаги йирик инвестиция муассасаси сифатида фаолиятини ривожлантириб бормоқда. Хусусан, ишлаб чиқариш объектларининг атроф-муҳитга зарарли таъсирини камайтириш ва энерго-тежамкорлигини оширишга қаратилган “Green banking” тизими асосида молиялаштириш механизмлари ва хизмат турларини жорий этиш режалаштирилган. Айни вақтда биз йирик корхоналар ҳамда кичик бизнес субъектларининг лойиҳаларини молиялаштириш учун хорижий кредит линияларини жалб қилиш ва савдони молиялаштириш соҳасида дунёнинг етакчи банклари билан ҳамкорлик қилмоқдамиз. Германиянинг “Landesbank”, “Commerzbank”, “ODDO BHF”, Австриянинг “Raiffeisen Bank”, Россиянинг «Газпромбанк» ҳамда Туркия ва Жанубий Корея Эксимбанки шулар сирасидандир.\nҚайд этиш жоизки, кўргазмада ҳар бир банк кичик бизнес ва хусусий тадбиркорлик субъектларини қўллаб-қувватлашга қаратилган лойиҳалар бўйича танлов ғолибларини тақдирламоқда.


Тошкентдаги сайлов участкаларининг бири, 22 декабр. Шу куни ўзбекистонликлар ислоҳотчи президент Шавкат Мирзиёев 2016 йилда иқтидорга келганидан бери илк бор ўтказилган парламент сайловларида иштирок этдилар. [Юрий Корсунцев/AFP]\nТОШКЕНТ – Якшанба (22 декабр) куни Ўзбекистонда президент Шавкат Мирзиёев кўп йиллар давомида иҳоталаниш ва авторитар тузумдан сўнг ислоҳотлар даврини бошлаб берганидан кейинги илк парламент сайловлари ўтказилди.\nМирзиёев давридаги илк парламент сайловида беш ҳукуматпараст партия ўзаро кураш олиб борди. Дастлабки натижалар душанба (23 декабр) куни эълон қилинган.\nМарказий сайлов комиссияси маълумотларига кўра, овоз бериш жараёнида сайловчиларнинг 71,1 фоизи иштирок этди.\nМарказий сайлов комиссиясининг маълум қилишича, 150 сайлов округининг 128 тасидан олинган овоз бериш натижаларига кўра Ўзбекистон Либерал-демократик партияси етакчиликни қўлга киритган ва 150 ўринлик парламент қуйи палатасида 43 та ўринга эга бўлган.\nЎзбеклар сайловда овоз бермоқда, 22 декабр, Тошкент. [Юрий Корсунцев/AFP]\n22 декабр куни Ўзбекистон аҳолиси 2016 йилда ислоҳотчи Шавкат Мирзиёев президент бўлганидан бери илк марта парламент сайловларида овоз беришди. [Pexels.com]\n«Миллий тикланиш» демократик партияси 35 та ўринни эгаллаган.\nЎзбекистон Халқ демократик партияси, «Адолат» номи билан ҳам танилган социал-демократик партия ва Ўзбекистон Экологик партияси ҳам парламентда ўз ўринларга эга бўлди.\nҚолган 22 та округда «номзодлар етарлича овоз тўплай олмадилар», деди МСК раиси Мирзо Улуғбек Абдусаломов.\nУнинг айтишича, ушбу ҳудудларда қайтадан сайлов ўтказилиши лозим.\n2016 йилда ўз ўтмишдоши, марҳум президент Ислом Каримов вафотидан кейин 2016 йилда Марказий Осиёнинг энг кўп аҳолига эга давлатига раҳбар бўлган Мирзиёев сайловларни «тарихий» дея баҳолаган.\nМирзиёев Каримов даврига оид авторитар тартиббузарликларга барҳам бергани, айрим сиёсий маҳбусларни озод қилгани, мажбурий меҳнатга қарши курашгани ҳамда денгизга чиқиш йўли бўлмаган мамлакатда туризм ва инвестициялар учун йўл очгани билан эътиборга тушган.\nПарламентда ўзаро рақобатлашувчи бешала партия ҳам тақдим этилган бўлиб, улар эски парламент таркибидаги тўрт партия ва ҳозирда мавжуд бўлмаган партиянинг ўзи билан деярли бир хил ворисидир.\n33 миллион кишилик Ўзбекистонда 20 миллиондан ортиқ одам овоз бериш ҳуқуқига эга.\nБританиянинг The Economist нашри шу ҳафтада Ўзбекистонни йил мамлакати деб атар экан, «жаҳонда бошқа ҳеч бир давлат 2019 йилда Ўзбекистончалик олдинга силжигани йўқ» деб ёзган.\nПрезидент сайловга ўз оила аъзолари, жумладан қизи Саида Мирзиёева билан келиб, овоз берган.\nМирзиёев партияларнинг сайловолди кампанияси чоғидаги ўзаро рақобатлашувини тилга олар экан, уларга ишонч билдирган.\n«Одамлар бу тарихий воқеа эканлигини тушуниб етмоқдалар», деди у журналистларга. «Жамият ўзгарган. Партияларга муносабат ўзгарган.»\nПартиялардан ҳеч бири кўпчилик овозга эга бўлмаган 150 кишилик қуйи палата шунчаки ҳукумат қонунларини маъқуллаб берадиган орган мақомига эга.\n«Адолат ва ҳаққонийлик» учун овоз бериш\nТошкентликлар сайланган номзодлар кўп нарса кутишларини, қарийб 30 йил ҳукмронлик қилган Каримов даврида айтиш имконсиз бўлган хавотирларини изҳор қилишган.\n20 яшар Абдусамат Йўлдошев «ўзбек жамиятидаги адолат ва шаффофлик учун» овоз берганини айтади.\n«Мен турмуш даражасининг кўтарилиши ва таълимнинг яхшиланишини истайман», дейди «Адолат» партиясига овоз берган Йўлдошев.\n69 ёшли пенсионер Маъмура Мирзаҳмедова сайловга чиқмаслигини ва иқтисодий ислоҳотлардан сўнг инфляция кучайиб, «ҳамма жойда нархлар кўтарилаётганидан» норози эканлигини айтган.\n60 ёшли оқсоқол Александр Кимнинг айтишича, маҳаллий мансабдорлар охирги паллаларда сайловга фаол тарғиб қилганлар, аммо сайловнинг мақсадини кўпчилик тушунмаган.\n«Одамлар кимга овоз бераётганларини билмайдилар», деди Ким AFPга.\nСайлов «Янги Ўзбекистон, янги сайловлар» шиори остида бўлиб ўтди, зеро ҳукумат уларни очиқликнинг янги намунаси сифатида кўрсатишга интилди.\nСайлов арафасида Ўзбекистондаги блоклаб қўйилган бир қатор ҳуқуқбон ташкилотларнинг веб-сайтлари якшанбадан яна ишлай бошлаган.\nСайловга ўз кузатувчилар миссиясини юборган Европада хавфсизлик ва ҳамкорлик ташкилотининг (ЕХҲТ) таъкидлашича, бу йилги сайловларда ҳам аввалгиларига ўхшаш ҳолатлар кузатилган. Ташкилот ўзининг сайловолди ҳисоботида сайловга оид етарли оммавий тадбирлар ўтказилмаганини қайд этган эди.\nЕХҲТ Парламент ассамблеяси раҳбари Жорж Церетелига кўра, Ўзбекистон «сиёсий тараққиёт жараёнини» бошдан кечираётган мамлакатдир.\n«Албатта, бу ерда аниқ мухолифат партиялари ва мухолиф қарашлар йўқ, булар ҳам эътиборга олинади», деди у.\nКаримов қийноқлар ва мажбурий меҳнатга оид айбловлар билан халқаро ташкилотларнинг танқидига учраб келган.\nОмма олдида Каримовни ҳурмат билан ёдга олувчи Мирзиёев пахта соҳасидаги қулликка деярли барҳам берган ва Ўзбекистонни яккаланишдан олиб чиққан лидер сифатида кўрилади.\nБўлиб ўтган сайловлар Ўзбекистондаги сиёсий трансформация жараёнида қандай роль ўйнаши ҳақида ҳозирча бирор нарса дейиш қийин, деб таъкидлади Глазго университетининг Марказий Осиё тадқиқотлари бўйича катта ўқитувчиси Лука Анчески.\nАнческининг сўзларига кўра, сайловда кўпчиликнинг иштирок этгани «Мирзиёевни қўллаб-қувватлаш стратегиясининг муҳим элементи» сифатида баҳоланиши мумкин.\nПарламент институт сифатида ривожлана оладими, деган саволга жавобан у «хулоса қилишга ҳали эрта», деб жавоб берган.\nМумкин бўлса, 22 декабр кунги сайловларни кузатган ЕХҲТ вакиллари билан тўлиқ интервьюни чоп эта оласизми? Уларнинг объектив фикрини билиш қизиқ.\nҚандай сафсата мақола бу? Авторитар режим ҳеч қаерга кетгани йўқ, ёпиқлик ҳам йўқолмаган. Коррупция гуллаб-яшнаяпти. Ҳукуматдаги бизнес доиралар кучи етганча ўмариб ётибди. Қонунларни ўзига мослаб. Қайси Ўзбекистон ҳақида ёзгансиз? Бу параллел оламдаги Ўзбекистонми? Бунақа Ўзбекистонни мен билмайман.\nҚозоғистонликлар Россия сайловларидаги фирибгарликни қораламоқда\nРоссия Давлат Думасига сайловлар «демократиядан чекиниш ва ўзгача фикрга қарши курашни» акс эттирди, дейди кузатувчилардан бири.


Диний маълумотларни қайси интернетдан олиш керак? - Mehrob.uz\nМақолалар access_time15-сентябр 2021, 14:31\nҚуръони карим, ҳеч шубҳасиз, ҳаммамизнинг бошимиздаги тождир; чунки у улуғ…\nАЁЛГА МEҲР ВА ЭЪТИБОР БEРИНГ!\nМақолалар access_time15-март, 15:03\nАёл кишига Аллоҳ таоло тоат борасида икки масъулиятни юклайди. Биринчиси,…\nДиний маълумотларни қайси интернетдан олиш керак?\naccess_time30-ноябрь 2021, 16:13 visibility265\nАзизлар, шу ўринда яна бир муҳим масала устида тўхталиб ўтамиз. Юқорида ёшларимиз турли ахборот манбаларида, хусусан, интернетда кўрган, эшитган нарсалари туфайли тамакига, ичкиликка ва наркотик моддаларга қизиқиб, унга мубтало бўлаётгани ҳақида, бунинг олдини олиш учун оилада, маҳаллада, ўқишда ва ишда назоратни кучайтириш лозимлиги ҳақда сўз юритдик. Аммо интернет орқали тарқалаётган яна бир мудҳиш оғу борки, бу моддий эмас, маънавий заҳардир. Аввалги суҳбатларимизда айтилганидек, глобаллашув замонида ҳудудлар эмас, қалблар забт қилинмоқда. Ҳарбий юришлардан кўра фикрий хуружлар орқали ғаразли мақсадларга тезроқ ва кенгроқ эришилмоқда. Айниқса, бугунги кунда ёшларимизнинг онгини заҳарлаш, улар орасида турли бузғунчи фикрларни, сирти ялтироқ, аммо ботини фасодга тўлган ғояларни тарқатиш учун интернетда кўплаб саҳифалар, ижтимоий тармоқларда турли каналлар, матнлар, овозли ва тасвирли лавҳалар жойлаштирилмоқда. Бу иш кенг кўламда, аниқ режа асосида, мақсадли равишда олиб бориляпти, тарқатилаётган маълумотлар юқори сифатли, тиниқ тасвирли қилиб тайёрланган, ичига оят-ҳадислардан далил-исботлар тўлдирилган, кўрган одамнинг эътиборини тортадиган қилиб ишланган.\nШунинг учун ёшларимиз, фарзандларимизнинг ана шундай маънавий оғуларни очиб ўқиши, эшитиши ёки кўришининг олдини олишимиз, назоратни кучайтиришимиз керак. Ёшларимиз уларнинг фарқига бормай, тўғри-нотўғрилигини билиб-билмай кўчириб олиб, компьютерларда ёки телефонларида олиб юриши, таниш-билишларига улашиши мумкин. Бундай ҳолатлар кўп учраяпти, оқибатда турли кўнгилсиз ҳолатлар юзага келяпти.\nШунинг учун тавсиямиз шуки, ёшларимиз динимизнинг таълимотини албатта ўргансин, диний илм олсин, аммо фақат расмий манбалардан, юртимизда фаолият кўрсатиб турган жоме масжидларнинг интернет-саҳифаларидан олсин. Алҳамдулиллаҳ, бундай маърифий саҳифаларимиз, каналларимиз, анча кўпайиб қолди, уларга кираётган мухлисларнинг, доимий ўқиб бораётган азизларимизнинг сони кундан-кунга ортиб бормоқда.\nДавлатимиз, диний идорамиз ёшларда тўғри дунёқарашни шакллантириш учун бу борадаги фаолиятни янада кенгайтиришни талаб қиляпти. Аллоҳ таолога ҳамдлар бўлсинки, бугунги кунда интернет воситасида туфайли исталган масжиддаги, исталган имом-хатибнинг маърузаларини уйда ўтириб эшитиш, илм ўрганиш, маърифат ҳосил қилиш имконияти бор. Интернетда имом-хатибларимизнинг жума мавъизалари, суҳбатлари, савол-жавоблари бериб бориляпти, саҳифаларимизда, каналларимизда жума мавъизаларининг ҳам матни, ҳам овози, ҳам тасвири бериб бориляпти.\nЭркакларимиз жума куни истаган жоме масжидига бориб, мавъиза тинглаши мумкин. Аммо аёлларимизни ушбу маърузалардан, илм-маърифатдан маҳрум қилиб қўймайлик, улар одатда уй-рўзғор ишлари билан, фарзанд тарбияси банд бўлишади. Ёшларимиз илмга чанқоқ, техникага уста, ана шу маълумотларни бемалол кўчириб олиб, ўзи эшитсин, ота-онасига, дўстларига улашсин, марҳамат!\nАммо, Аллоҳ асрасин, норасмий манбалардан, шубҳали саҳифалардан, эгаси кимлиги, мақсади номаълум каналлардан ҳар хил маълумотлар ёзиб олинса, тарқатилса ёки телефонда олиб юрилса, ёшларимиз тажрибасизлик, диний саводсизлик туфайли улардаги бузғунчи фикрлардан, радикал ғоялардан таъсирланиб қолиши мумкин. Бунинг оқибати нима бўлиши ҳеч кимга сир эмас.\nҚолаверса, бундай саҳифаларга, каналларга кирувчилар, у ерда ёзилган матнларни, овозли ёки тасвирли лавҳаларни телефонида олиб юрган шахслар ҳуқуқни муҳофаза қилиш органлари томонидан шубҳа остига олиниши мумкин. Бундай ҳолатларнинг охири жиноят билан тугаб, қанча ёшларимиз қамоқ жазосига ҳукм қилинаётганини оммавий ахборот воситаларидан эшитиб, кўриб турибмиз.\nЁшларимизга тушунтирайлик, ўргатайликки, диний-маърифий маърузаларни ўқиш, эшитиш ва кўриш мумкин, марҳамат, аммо расмий масжидларимизнинг, диний идорамиз томонидан расман тайинланган имом-хатибларимизнинг маърузасини эшитишсин. Алҳамдулиллаҳ, Ватанимиз аввал ҳам буюк алломалар юрти бўлган, бугунги кунда ҳам пайғамбарларнинг вориси бўлган уламоларимиз кўп, ёшларимиз, аёлларимиз ана шуларнинг, устозларимизнинг маърузаларини, ваъз-иршодларини тинглашсин.\nАммо хорижга чиқиб олиб, тузлиғига тупураётган, уламоларимизнинг шаънига нолойиқ сўз айтаётган, ўз Ватанининг обрўсига лой чаплаётган кимсаларнинг дийдиёсини эшитишмасин, уларга қулоқ солишмасин, улар қилган хатони такрорлашмасин. Илгари оила бошлиғи фарзандининг кундалик дафтарини текшириб турар эди. Бугунги кунда эса фарзандимизнинг телефонларини, ижтимоий тармоқлардаги саҳифаларини ҳам текшириб туриш вожиб бўлиб қоляпти.


Абдулла Қодирий. Эшонларимиз (1924) | www.ziyouz.uz\nБош саҳифа МатбуотЖадид матбуотиАбдулла Қодирий. Эшонларимиз (1924)\nЭҳтимолки, сарлавҳани ўқуғанингизда тасфияи нафс, тазкияи қалб қилғучи ва қилдирғучи, нур ичига чўмилган, риёзат билан чўпустихон, тамом фоний, фақир ва эҳтиёж билан ҳамнишин бўлған вужудларни кўз ўнгимизга келтурарсиз. Лекин ҳар кимнинг кўриши ҳар турлукдир.\nМана, маним кўз ўнгимга кимлар келиб кўринди: тахбис нафс ва талбис қалб, сулукига солик, икки дунёда ҳам юзлари қоб-қора, текинхўрлик билан чиб-чирдак, ўғб-ўғмбак, тамом семиз, давлати шаҳриёри билан мусаллаҳ, фақиру фано билан ёв, ўюн-кулги, айшу тараб, нозанин хонимлар, париваш маҳрамлар ғояи аъмоллари бўлған вужудлар… Бас, бу икки турлук кўришдан шу нарса келиб чиқадир: ё сиз кўр ва ё ман! Ё сизнинг кўзингизга оқ тушкан ва ё маним!\nЖурналимизнинг шу сонидан бошлаб биринчи галда эшонларимизнинг, иккинчи галда уламоларимизнинг таржумаи ҳолларини ёзмоқ фикридаман. Бироқ сизнинг айтмоғингиз мумкиндирки, «Кўришинг бу бўлса, ёзишинг қалай бўларикин?» деб. Аммо ман сизга шуни айтаманки, таржумаи ҳол деган гап шамолдан ёки ҳаводан олинмайдир, аҳволи баён қилинатурған шахснинг ўз ҳаётидан олинадир. Қозонда нима бўлса, чўмичқа ҳам шу нарса чиқадир. Ман ҳам шу қонундан четка чиқмасман, қозонда мошова пишкан бўлса, албатта, палов сузмасман. Иккинчи шулки, «Эшонларимиз» бобида Тошканднинг йигирма чоғлиқ авлиёларининг маноқиблари сўзланадир. Улардан (албатта, уларнинг ўлук-тирикларидан) умид шулдурки, ҳақиқат отиға, деб ёзған таржумаи ҳолимиздан ранжимаслар ва ҳақиқат отиға гарчи бадҳазм бўлса ҳам, ҳазм қилғайлар!\nЭшонларимиздан биринчиси: Иззат сиришт ва саодат сарнавишт некукирдор орифулло Саид Махдихон бинни Саид Боқихон бинни Абулқосимхон эшон бинни қутбул-ақтобхон Тўрахон эшон алавий нақшбандийдирлар. Аммо биз бу силсиланинг таржумаи ҳолини Абулқосимхон эшон марҳумдан бошламоқчимиз. Шундоқки, Абулқосимхон эшон ўз замонининг қутби эди. Унинг валоятига Тошкандгина эмас бутун Туркистон, ҳатто Некалай I ҳам ғойибона қойил эди. Абулқосимхон эшонни Русия истибдодига танитқан кишиларнинг биринчиси унинг Тошканд муридларидан бўлған машҳур Саидазимбой билан Шарафийбой (татар)дир. Ул вақтларда Туркистон хонлар қўлида бўлуб, ҳали Русия истибдодига ўтмаган, шунинг учун улуғ оқ подшоҳ қутби замонимиз бўлған Абулқосимхон эшоннинг валоятларидан умидвор эди. Бу жаноб ҳам ўзларининг югурдаклари бўлған Саидазим ва Шарафийлар орқалиқ оқ подшоҳга ғойибона ҳусни таважжуҳларини юбориб турар эрдилар.\nВақтики Абулқосимхон тўрамнинг дуолари ижобат ҳадафига тегиб, Чернаеф Тошкандни фатҳ қилди; дўстлар шод, душманлар ғамгин бўлуб, тўрамнинг ўзлари улуғ жондорол гўбарнатўр Чернаефнинг олдида гулдек очилған эди. Кўнгил тинчиб орадан бирор йил чамаси ўткач, жондорол гўбарнатўр фатҳу нусратда улуғ фидокорлик кўрсаткан авлиёларни ўз ҳузурига зиёфатка чақирған, устол атрофи Шарафий, Абулқосимхон эшон, Ҳожи Алим, Ҳакимхўжа каби оқ саллалик гўллар билан тўлған, дастурхонда тўнғуз гўштидан бошқа ҳар нарса муҳайё қилинған эди. Вақтики, зиёфат хитомиға етуб, баъдаз фотиҳа адютант томонидан қаҳрамонларға инъом улашиладир. Жумладан, Абулқосимхон эшоннинг олдиға бир кумиш самовор, Ҳакимхўжанинг олдиға кумиш патнус қўйиладир. Бу вақт Ҳакимхўжа қози патнусни самоворнинг ўрнига қўюб, самоворни ўз олдиға тортадир… Бу ҳолдан воқиф бўлған адютант самоворни эшоннинг олдиға олуб, Ҳакимхўжаға айтадир:\n«Сизни таниғанимизға ёлғуз биргина йилдир. Аммо эшон бизнинг ҳукуматга ўн беш йилдан бери хизмат қилуб келадир!» Ҳакимхўжа қозининг дами кесиладир. Шу вақтда мажлиска онглашиладирким, эшон унча-мунча одам эмас…\nБас, оқ подшоҳнинг навкарлари бўлған жондороллардан шунчалик иззат, ҳурмат, инъом, эҳсон кўргучи бир бузруквор эшонға бутун халқ мурид кесиладир, каромат, валоят ортадир.\nКауфман Туркистонга волийи умумий бўлуб келгач, каромат камаядир эмас, балки, юз қат яна ортадир.\n1884 йилда фон Кауфман ўладир. Унинг тағзиясига чиқған бизнинг Абулқосимхон эшонимиз бутун Тошканд мусулмонларини ҳайратда қўюб, Кауфман руҳига «Таборак…»ни тиловат қилуб бағишлайдирлар…\nШу аҳволда бу дунёнинг барча бахт-саодатларини кечириб, ниҳоят (1309 ҳижрия, 1891 мелодияда) миллионлаб муридларни зор йиғлатиб, барча йиғуб-терганларидан умид узолмағанлари ҳолда дунёдан кўчадирлар. Эшоннинг тирикликларида тўёлмай қолған халқ тобутни эртадан кечкача қўлма-қўл кўтаришиб юрадирлар. Энг охирда тобутни бурда-бурда қилуб, ўзора тақсим қилишғач, тинчийдирлар (Эшон бузрукворнинг қабр тошлари: «Ин марқади мунаввар муршиди комили мукаммал шайхулислом вал муслимин ҳофизи калом раббул оламин муҳиббул уламо ва малжаул-ғурабо ҳазрати эшон Абулқосимхон бинни қутбул-ақтоб ҳазрат эшонхон Тўрахон алавий нақшбандий» деб битикликдир).\nМарҳум эшоннинг баъзи бир хислатлари: Ул зот аксар авқотларини ёш, маъсум ўғлонларнинг суҳбатида кечирар эдилар. Ҳаққи таоло дийдорининг аксини шу ўғлонлар юзида мушоҳада қилар ва бир ўғлоннинг қўлидан ичилган бир пиёла чойни кавсар сувидан беҳроқ ҳисоблар эдилар. Ўзларидан сўнг ўн парлаб нозанин ёш хотун ва чўрилар сочларини ёйиб қолдилар.\nУл зотдан Саид Боқихон отлиқ бир халаф қолиб, ота қадрдони бўлған оқ подшоҳнинг ҳимоясига сиғинадирлар. «Эгасини сийлаған итига суяк ташлар» деганларидек, Саид Боқихон отасининг туфайли билан Бешоғоч қозилиғиға белгуланадирлар ва шу маснадда йигирма йиллаб давр сурадирлар.\nБир томондан қозилиқ тушими, иккинчи томондан эшонлик касби билан оталаридан қолған боғ, шоликор, ҳовли, мол, обжувоз, тегирмон ва бошқа амлоклар ёниға яна ўн қайта бойлиқ изофа қиладирлар. Шу йўсунда бу жаноб ҳам дунёга видоъ қилуб, барча йиғуб-терганларини махдумлари бўлған Махдихон эшонға омонат қолдирадирлар.\nЭнди Махдихон эшон таржумаи ҳолиға ўтайлик.\n«Муштум», 1924 йил, 8 апрел, 25-сон.\nМахдихон эшон ана шу Абулқосимхон эшон марҳум набирасидир. Бу зотнинг ҳам мансаб ва дунё суйишда боболаридан қолишатурған ўрни йўқдир. Некалай замонида бу жанобнинг кўнглига ота мероси бўлған қозилиқ орзуси тушиб, бир неча вақт нуфузлик, ҳукуматга яқин бойларнинг эшигида йиғлаб юрди. Бир томондан бойларнинг кўмаги, иккинчи жиҳатдан пристаф ва эллибошиларға канверт орқалиқ улашилган «бадал»лар ёрдами билан туппа-тузук «Қозийи ислом» ҳам бўлуб олди. Биз қорнини ёрғанда алиф ўрнига лоақал калтак чиқмайтурған дардисарнинг қозилиққа нечук ўлтуриб олиш йўсунини шунда кўрдик. «Бир деганда тўрт томондан» дегандек эшонликка тушатурған назру ниёз ҳам қозилиққа тушиб турған унча-мунча чойчақалар баракасида узоқ тарихдан тортилиб келган давлат қаппайғандан-қаппайди; ерга ер, молға мол қўшула борди.\nСаид Махдихон поччамиз 1911 йиллар орасида шариъат курсисига ўлтурган бўлса, то 1917 йилгача Мочалоф-Почалофларнинг қўлиға сув қуйиб «отам, онам» билан қилтиллаб кела олди. Аммо чархи кажрафтор даврасини тескаридан олуб, шартта инқилоб деган касофат юз кўрсаткан эди, шилқ этиб бизнинг Махдихонимиз ҳам шариъат курсисидан қулаб тушди.\nЛекин бизнинг жасур эшонимиз бундай муваффақиятсизликлардан умидсизланиб ўлтурмади. Ҳамон ишнинг томирини қидирғандан қидира бориб, ниҳоят, «Уламо» жамиятидан тешиб чиқди ва бу жамиятнинг ўрта қўлдек «мана» деган айғирларидан бўлди. Ҳатто шу жамиятнинг таважжуҳи соясида қайта бошдан қозилиқ ўрниға минмак эҳтимоли ҳам чиқуб қолған эди. Бироқ бир кеткан бахт иккинчи қайтуб келмас экан. Бу орада болшевик деган кофирлар бош кўтариб, «Уламо» жамиятининг суробини тўғрилаб қўймасунми. Шунинг ила бизнинг тоғамиз дарҳол ўзининг бошқа ҳамқурблари билан Бухороға қочди. Бухорода икки йиллаб риёзат чекиб, кўб балоларға йўлиқуб, ниҳоят Тошкандга қайтуб келса ҳам лекин уйдан эшикка чиқолмайтурған бўлған эди. Ва ўша кундан бошлаб кўбчиликни «якамохов» қилуб, ўзи обрўсизлик ва амалсизлик балосига гирифтор бўлди. Баракат берсунки, ота-бободан қолған эшонлик, ҳам муридлар бор экан. Йўқса, аллақачон сил касалига мубтало бўлуб, бу дунёи фонийдан видоъ қилған бўлур эди.\nБутун юртни «якамохов» қилуб, «Уламо» жамиятидан ҳасипни совитиб чиқғач, бир қанча йиллардан бери сакталикка учраған эшонлик касбига чинлаб киришди, ғам-андуҳни кенг саҳрода тарқатмоқ ва шу баҳона билан мурид овламоқ қасдида саёҳатга чиқди. Эшоннинг ота-бободан мерос тариқасида қаламрўйиға ўткан муридлар; Авлиё ота, Туркистон, Қарноқ, Чимканд; Тошканддан Калас, Чинос, Нишбош, Хумсон ва шунга ўхшаш ерлардир. Мана шу ерларнинг минглаб гўсхўр муридлари ичида ҳам саёҳат, ҳам тижорат қилуб, ғам-андуҳни тарқатиш билан бирга неча юзлаб қўй, эллик-олтмишлаб қорамол, минг путлаб дон, юзлаб тўн, қоплаб оқча ортдириб қайтди. Аммо мундан сўнгғи асосий касб эшонлиқ; хонаги эрмак даҳага ўлтуриш; тижорат эшонликдан тушкан юзлаб қўйларни бўрдоқи қилуб сотиш; мажлис, яъни гапу гаштак кал Абдулқодир, Имом шайтон, Иброҳимхон ва шунга ўхшаш ҳафтафаҳм, пайтавақулоқ бойлар билан бўлмоғиға қарор берилган эди.\nБир вақтларда эшоннинг ўрдадек мактаббоб ҳовлиси интернатга олинған бўлса ҳам, лекин бу балодан «анов-манов»лар билан аранг қутулиб олинди.\nЭнди таржумаи ҳолни тўхтатиб, эшонга шуни айтамиз: Абулқосимхон эшон бобонгизнинг ўз умрида яхши иш қилғани бўлса, ул ҳам халқдан оқча йиғуб, ўз отиға мадраса солғани ва унда болалар ўқитғани эди. Аммо сизнинг бўлса ҳозирги давлатингиз, мулки ашёнгиз мундайин мадраса ва мактаблардан бир қанчасиға ҳам етадир. Нима қиласиз? Бирорта хайр ишка қадам ранжида қиласизми? Ёки шу кўйи сув қуйғандек бўлуб кета берасизми?\n(Эшоннинг шу яқинда бўлған бир можароси ҳақида Хумсон қишлоғидан олған бир мактубимиз бўлса ҳам, у нарсани бу ўрунга киргизиб ўлтурмадик).\nЭшонларимиздан иккинчиси жаноби Шамсиддин махдум бинни Ғиёс махдум бинни Аҳмад махдум. Аммо Аҳмад махдумни шаксиз каромат соҳиби эди, деб ривоят қилғучилар бор. Лекин ул киши тўғрисидағи ривоятларга аниқ ишонилса ҳам бўлатурған кўринадир. Зероки, Аҳмад махдум ўзларининг каромат ва мўъжизалариға мункир келгучи бағзи бир шаккокларга далил ўрнида «Яъти мин баъди исмуҳу Аҳмад» оятини ўқуб, мудофаа қилур ва ўкраб йиғлар эканлар. Мазкур оятдаги «Аҳмад»нинг сариҳ шу Аҳмад махдум бўлғанлиғиға уламо байнида бир иттифоқ борлиғи Тошканд халқининг маълуми бўлса керак. Ҳар ҳолда марҳумнинг Қуръонда хабар берилган «Аҳмад» бўлишида шубҳа йўқдир. Демак, онглашилған бўлса керакки, ҳақида сўз юритмакчи бўлғанимиз Шамсиддин махдум шундай бир зотнинг фарзандидир. Бу кишини лоақал ўша боболари ҳурматига таниш ва эътиқодни маҳкам қилиш ҳар бир мўъмин-мусулмон бўлған кишига фарзи айндир.\nБу зотнинг ўзлари ҳам ғоятда нозик табъ, зиёда аллома, ҳам такаллуфсиз бир муршиддирлар. Ҳар ҳолда улуғ зотнинг фарзанди десак, комил бир мадҳ қилған бўлурмиз.\nШамсиддин махдум Тошканддан тортиб то Самарқандгача мурид тарбия қиладирлар. Тушим важҳи чакки бўлмаса ҳам, аммо бу зот доим мирқуруқ бўлуб юрийдирлар. Чунки ишлаб топилған мол нафис кийимларга, лазиз таомларга аранг етуб турадир. Бошқа эшонларимиз нечоқлиқ исқирт, қанча мумсик бўлсалар, бу киши уларнинг зиддига шунча сермаишат ва серзавқдирлар. Уйларида дуруст маишат кечира олмағанлари фурсатларда тузукрак кишиларникига «Айтмаган жойға, йўнмаган таёқ» ҳам бўлуб оладирлар. Бу муршиднинг завқларини шундан ҳам онгласа бўладирким, аксар йиғин, яъни зикр самоъ кезларида бир томонда таважжуҳ бўлса, иккинчи томонда миллий оркестр чалиб, миллий ашулалар айтилиб турадир.\nЖанобнинг зиёфатларда жумъа ва таважжуҳ асноларида айтатурган сўнгғи сўзлари шул: «Замона оғир, шу оғир замонларда бир муршиди комилга топширилмаған мусулмон фарзандининг ҳолиға вой!..»\nМаҳдум поччанинг иршодларидан ўтуб яқинғинада «Қўшқулоқ маҳдум» деган бир халфа ҳам етишди. Бу Қўшқулоқ ҳам ўз олдиға сулук тебратиб, кўб мусулмонларни роҳи ростга солмоқдадир.\n«Муштум» 1924 йил, 20 май, 2 (27)-сон.\n Тасфияи нафс — нафсни поклаш.\n Тазкияи қалб — дилни поклаш.\n Риёзат — машаққат.\n Тамоми фоний, фақир ва эҳтиёж билан ҳамнишин — ўткинчи дунёдан бутунлай кечган, фақирлик ва муҳтожликни ихтиёр қилган.\n Тахбис нафс — нафси бузуқ.\n Талбис қалб — кўнгли шайтон.\n Сулукига — солик ўз йўлида собит юрган.\n Чиб-чирдак — ўранган.\n Давлати шаҳриёри билан мусаллаҳ — куч-қудрати билан қуролланган.\n Тараб — хурсандчилик, айшу ишрат.\n Ғояи аъмол — мақсад.\n Маноқиб — сифатлар, фазилатлар.\n Ҳақиқат отига — ҳақиқат учун.\n Иззат сиришт — азалдан иззат эгаси.\n Саодат сарнавишт — азалдан пешонасига бахт битилган.\n Некукирдор — яхши феъл-атворли.\n Орифулло — Аллоҳни таниган.\n Қутбул-ақтоб — пирлар пири.\n Алавий — саҳоба Алининг авлоди.\n Валоят — ҳокимлик.\n Ҳусни таважжуҳ — яхши муносабат.\n Ижобат ҳадафи — нишон.\n Черняев Михаил Григоревич — (1828-1898), (Белоруссия, Могилёв вил.) генерал-лейтенант, дворян оиласида туғилган, ҳарбий академияни битирган. Оренбург бош губернатор штаби бошлиғи, 1865 йили Черняев қўшинлари Қўқон хонлигига қарашли Авлиё ота, Чимкент, Тошкентни босиб олди. 1865-66 йилларда Туркистон вилоят ҳарбий губернатори, 1882-84 йилларда Туркистон бош губернатори, 1886 йил истеъфога чиққан.\n Фатҳу нусрат — ғалаба қозониш.\n Ҳакимхўжа 1865 йиллардаги Тошканднинг қозисидир. Ул вақтларда Тошканд қозиси ёлғуз бир кишидан иборат бўлур эди (Муал.).\n Хитом — хотима, ниҳоя.\n Кауфман Константин Петрович — (1812-1884 — Тошкент, 4 май) Туркистон генерал губернатори (1867-82) у Бухоро амирлигини (1868), Хива хонлигини (1873), Қўқон хонлигини (1876) истило қилди. Ўрта Осиёни мустамлака ҳолида сақловчи, Россиянинг хом ашё манбаига айлантирувчи «Туркистон ўлкасини бошқариш низоми»ни жорий этган.\n Волийи умумий — вилоят ҳокими.\n Ин марқади — бу нурли гўр.\n Малжаул-ғурабо — камбағалпарвар.\n Авқот — вақтлар.\n Кавсар суви — жаннат булоғи.\n Беҳ — яхши.\n Халаф — фарзанд; ўринбосар.\n Маснад — мартаба.\n Изофа — қўшимча.\n Ҳамқурб — яқин дўст.\n Сакталик — турғунлик, чалажон; тухтаб қолган.\n Қаламрўй — қўл остидаги ерлар.\n Авлиёота — Жамбул шаҳри.\n Қарноқ — Туркистон шаҳрига яқин қишлоқ.\n Гўсхўр — лақма, гўл.\n Хонаги эрмак даҳага ўлтуриш — бекорчиликдан ибодат қилиш.\n Ҳозирги Халқлар дўстлиги майдонидаги Абулқосимхон мадрасаси.\n Мункир — инкор этиш.\n Исо бинни Марям: «Эй Бани Исроил, албатта, мен Аллоҳнинг сизларга (юборган) пайғамбаридирман. (Мен) ўзимдан олдинги Тавротни тасдиқлагувчи ва ўзимдан кейин келадиган Аҳмад исмли бир пайғамбар ҳақида хушхабар бергувчи бўлган ҳолда (юборилдим)», деган эдим. Қуръон, «Саф» сураси, 6-оят.\n Сариҳ — аниқ.\n Байни — ораси.\n Муршид — тўғри йўл кўрсатувчи; пир, эшон.\n Важҳ — хизмат ҳақи, даромад.\n Мумсик — хасис.\n Таважжуҳ — Аллоҳга илтижо.\n Иршод — тўғри йўл кўрсатмоқ.\n Роҳи рост — тўғри йўл.\n← Аввалги Аввалги Абдулла Қодирий. Ўрганган кўнгил ўртанса қўймас (1924)\nКейинги → Кейинги: Чокар (1889-1952)


Kutubxona - Nabi Jaloliddin. Urush (hikoya) / Kiril\nSiz shu sahifadasiz: Nabi Jaloliddin. Urush (hikoya) / Kiril\nАсар номи Уруш (ҳикоя)\nОшхона шийпонига елка суяклари туртиб чиққан, бўйдор, қоратўри йигит кириб келди. У ярим коса лағмон ва битта нон олиб, нигоҳи билан бўш жой қидирди. Энг чеккадаги жойлардан бири бўш эканлигини кўриб, ўзича хурсанд ҳам бўлди — ҳар тугул тўполондан четроқ...\nОшхона биносининг ичидаю ташидаги ўриндиқларда одам қайнайди. Ҳозир айни тушлик пайти бўлганидан хўрандаларнинг кети узилмайди. Чою овқатнинг тафти қўшилган емакхона ҳавоси димлагандан-димлайди. Шифтга осилган «шамол»лар тинмай айланади, Лекин жағларнинг тннимсиз «меҳнати»дан, ҳам иссиқнинг зўридан юз-кўзлардан тер қуйилади. Ҳалиги йигит бир чойнак чой ҳам олиб келиб ўтирди. Чойни икки-уч бор қайтариб, қошиқ билан овқатни кавлади. Лекин бир ҳўплам ҳам ичмади, гўё умуман қорни очмагандек эди. ўамгин кўзлари у ёқ-бу ёққа маъносиз термилди. Чой қуйиб, ҳўплади. Кўкимтир доғлари бўлган суякдор юзи тиришди...\nШу пайт йигитнинг кўзи шийпончага кириб, нигоҳи билан жой излаётган чолга тушди. Оқсоқол жой қидириб кираверишда хиёл туриб қолди. Ахийри йигитнинг ёлғиз ўтирганини кўриб, ўша томонга юрди. Чол чап томонга қийшайиброқ қадам ташлаганидан оқсагандай кўринарди. Қора чарм сумкасининг боғини чорсиси билан боғлаб, елкасига осиб олганди. Шунчалик иссиққа қарамай, ок яктаги устидан чакмон кийган, бошидаги хийла уринган дўппи четидан қийиқ танғиган, оёғида оқшайган махси-калиш. Юзи иссиқдан бўғриқиб кеттанидан оппоқ соқоли товлангандай туюлади.\nЧол йигитнинг олдига етиб келиб:\n— Бўшми? — дея сўради.\nЙигит бир кўзғалди-да, «бўш, бўш», деди «сўрамасангиз ҳам бўларди» каби оҳангда.\nЧол халтасини стол остига қўйди. Бўш стулга ўтириб, чўнтақларини бир чеккадан кавлай кетди. Кавлай-кавлай, турли қийматдаги анчагина пул йиғди. Санади. Сўнг пулларни бир қўлида ушлаб, бир қўли билан хал¬тасини кавлади. Ундан икки дона қип-қизил помидор олди. Қийналиброқ ўрнидан туриб, лўқиллаганча ичкарига кириб кетди. Бир оздан сўнг бир қўлида ҳалиги помидорлар ювилгаи ҳолда солинган ликобча, бир қўлида эса битта обинон билан қайтиб келди. Уларни стол устига қўйиб, яна ортига қайтди. Чол жуда ҳафсала билан, эринмасдан ҳаракат қиларди. Ҳар бир ҳаракати «шошиб нима қилдим, буёғи омонат», деяётгандек эди. Яхшики, қариянинг омади чониб, қозон бошида навбатда турганлар ниҳоялаб қолганди. Бир коса лағмону бир чойнак чой билан иккита пиёла олиб, ортига қайтди. Овқатини столга қўяётганди, ичидаги қошиқ ерга тушиб кетди. На овқат емай, на чой ичмай, чолни зимдан кузатиб ўтирган йигит қошиқнинг овозидан бир чўчиб туш¬ди. Шошиб қошиқни ердан олиб, «ювиб келаман», дея ирғиб ўрнидан тураётувди, чол қўли билан «бу ёқка беравер» дегандай ишора қилди. Йигит индамай қошиқ¬ни узатди-да, жойиға ўтирди. Чол ҳам ўтираркан, қўлтиғидан ғижим дурра олиб, қошиқни артди-да, овқатига солди. Кейин ёнбошидан белбоғига осиб олган пичоғини чиқариб, помидорларни шошилмай, палла-палла қилиб тўрғай бошлади. У гўё фақатгина айни пайтда машғул бўлган нарсасини ўйлаётгандек кўринар, атрофдагиларга ва умуман ҳеч нарсага эътибор бермасди.\nЙигит унинг ҳаракатларига завқ билан тикилиб ўтирарди. Бағрининг аллақаери сим-сим эзилар ва киприкларининг ости ачишаётгандек туюларди. Балки чолга меҳри товланармиди. Ҳозир, айниқса, чолнинг оппоқ кумушдай товланган соқолига ҳаваси келар, ўзи ҳам худди шундай соқол қўйишни ич-ичидан истарди...\nЧол помидорни паррақлаб бўлиб, икки-уч тўрғам нонни тиккасига — чиннининг четига суяб, овқатига сол¬ди. Энгашиб халтасидаи эскироқ чорсига ўралган бир нарса чиқариб, тиззасига қўйди. Нигоҳи билан атрофга назар ташлади. Ҳамма ўзи билан ўзи овора, ҳеч кимнинг у билан иши йўқ. Ниҳоят кўзлари рўпарасидаги йигитда тўхтади. Йигит нигоҳини олиб қочди.\n— Айб қилмайсиз-да, жияним, — дея чол чорсининг бир томонини очганди, вино шишасининг боши кўринди.\nЙигит ҳалиги гап ўзига айтилганини сезиб, бир қимирлаб қўйди-да:\n— Бемалол, бемалол, отахон! — деди шошиб ва нима қилишини билмай, ниҳоят хиёл тоби кўтарилган овқатини ичишга тушди.\nЧол шишанинг қопқоғини очиб, иккита пиёлага қуйди. Яна йигитга қаради. Кўзлар тўқнашди. Уларнинг кўзлари бир-бирлариникига жуда ўхшарди — иккисининг ҳам қорачиғларида мислсиз ғам чўкиб ётгандек уларга қараган киши ҳам ўзини ўша кўзларга кириб кетаётгандек ҳис қилади. Бу нигоҳларда яна қандайдир маънолар ҳам яширингандек.\nЧол чап қўли билан шароб қуйилган битта пиёлани йигитнинг олдига сурди. Унинг учта бармоғи йўқ эди. Йигит сесканиб кетди. Беихтиёр пиёлани қўлига олди.\n— Қани!.. — деди-да, винони сизғилаб-сизғилаб ичди.\nАжабки, йигит ҳам худди қаршисида ўтирган чол каби пиёладагини тишлари орасидан сизиб-сизиб симирди.\nЧолнинг кўзлари ёшланиб кетди. Бир тишлам нон билан бир палла помидорни газак қилди-да, қўлидаги дурра билан тер қуйилган юз-кўзини артиб, овқат ейишга киришди. Аввал овқатга солиб қўйган нонларнинг бирини тишлади. Овқатда ивиган юмшоқ нонни еяётган бўлса ҳам, милклари билан чайнаётганидан соқоли тез-тез силкина бошлади.\nЙигит ҳам ҳамроҳига тақлид қилиб, бир тишлам нон ва бир палла помидорни газак қилди.\n— Ичишни урушда ўрганганман, — деди чол оғзидагини ямларкан. — Қайтиб келсам, бувим ҳам ўтиб кетганакан. Отам пронтда ўлган. Шу-шу ичавердим!..\nЙигитнинг наздида ҳаммаёқ жимиб қолгандай эди, ҳаттоки, атрофдаги одамларнинг овози ҳам эшитилмаётгандек ҳаммаёқ жимжит. Фақат чолу у бор, холос.\nЧол одамлардан тортиниб, сумкасига яширгаи шишани яна олиб, икки пиёлага лим-лим қилиб қуйди. Бу сафар иккиси ҳам индамай олишди. Йигит газак қилди-да, ўрнидан туриб, қаёққадир кетди. Бир оздан сўнг бир шиша вино олиб келиб, оғзини очди-да, столнинг остига қўйди.\n— Шуни чакки қилдинг, — деди чол энди йигитни «сен»лашга ўтиб.\n— Ҳа, энди... — деб қўйди йигит одатга кўра. Яна икки пиёлага тўлатиб қуйишди.\n— Энди ёш бир жойга борди, у дунёниям ўйлаш керак — чол шошилмай, дона-дона қилиб, ўктам гапирарди. — Намозниям ўқиш керак... Мачитга-ку чиқаман... — У кўпларга ўхшаб ўзини оқламасди, шунчаки гапирарди, холос. — Аммо баъзан одамларни ёмон кўриб кетаман. Шунақа маҳаллари бугунгига ўхшаб шаҳарга тушаман-да, бир шишани урволаман. Кўнглим хийла юмшайди. Бу савилни қишлоқда ичгани бўлмайди — ўғил-қизлар бор. Ҳам десанг, намозхон биродарлар бор... Қани!...\nИчишди. Чол бирпас жим турди-да, яна гап бошлади:\n— Азалдан шунақаман-да, болам... Мени ичимда меҳр билан қаҳр ҳамиша билла. Гоҳида қаҳр устун келиб, одамларни ёмон кўриб кетаман. Билмийман, нимага бунақаман?.. Шунда маши савилдан ичаман... Йў-ўқ, кўп эмас... Лекин барибир ҳурмат-иззат бизи қонимизда бор. У йўқолмайди, — чол шу гапдан кейин яна қандайдир фикр айтмоқчи эди, лекин жим қолди. Йигитга тикилди. «Сениям бир дардинг бор-ов!» — деди кўзлари.\nЙигитнинг кўзлари ҳамиша ёшлангандай йилтираб кўринарди.\n— Икки ой бурун бувим (онам)дан айрилдим! ... — Йигит ҳам жуда секин, аммо таъсирли овозда гапирар¬ди. — Афғондалигимда давленаси чиқадиган бўп қоганакан. Ёлғиз ўғилидим-да... Ахийри ўша дард обкетди. Ҳали ёшийди!.. — йигитнинг нигоҳи қайларгадир тикилиб, жим қолди.\n— Икки ойдан бери тоат-ибодат қилиб, онамга бағишлаяпман. Лекин ҳеч ўзимга келолмаяпман. Аввал ҳам шунақайдим. Миямнинг ичида бир нарса наъра қилаётгандай, юрагимни биров мижғилаётгандай!.. Ҳаммани ёмон кўра бошлайман, ҳатто, бола-чақамни ҳам... Барига мен айбдорман!... Агар мен Афғонга бормаганимда, бувим ҳали узоқ яшарди!.. — йигитнинг бармоқлари мушт бўлиб тугилди.\nЧол анчагача индамади. Сўнг дурраси билан юзидаги терни артиб:\n— Нечага кирдинг? — дея сўради йигитдан.\n— Ўттиз бирга, — йигитнинг нигоҳидан тўзғиб кетган хаёлларини йиғишга уринаётганини пайқаш мумкин эди.\n— Сен тенги ўғлим бор, — дея гап бошлади чол. — Бир куни шомдан кейин дарвозанинг орқасидаги ғўнғир-ғўнғирни эшитиб қолдим. Уч-тўрт кишини овози келарди, Бири ўғлимники. У ҳадеб «қўйворларинг, ўзим кираман, отам сўрида ўтиради», дейди. Чамамда, қаердадир роса ичишгану, маст бўлишган. Ўғлимни ошналари суяб-сургаб обкеган, шекилли-да...\nИндамай сўрига бориб ўтирволдим. Бир оздан кейин дарвоза очилиб, ўғлим кирди. Сираям довдирамади. Олдимдан ўтаётиб: «Ассаломалайкум, яхши ўтирибсизми, ота?» деб ҳам қўйди... Ўшандай болларди олдида ичиб бўладими, болам!.. — Чол энди узр оҳангида деди: — Сени олдингда бўлса, ичдим. Икки ойлик ибодатингниям бузибман. Ҳаҳ, бу савил-а!..\n— Ошналарим ҳар замонда ичиб тургин, бир оз енгил тортиб, овунасан, дейишади. Мен унамайман...\n— Тўғри қиласан. Бу хумпарни оз-оз пинҳон ичиш керак. Мабода ичиш керак бўлса-да, — деди чол гапининг насиҳат тусини олишидан чўчиб, чапаниларча тугатаркан.\nЙигит қўлидаги пиёлага тикилганча, гўё ўзига гапираётгандай деди:\n— Тунов куни қизиқ иш бўлди. — У бошини кўтариб, ёнбошига қаради, хиёл жилмайдиям шекилли. Кўзларида ёш айлангандай туюлди. — Балки... Нима бўлгандаям шу гапни сизга айтгим келди-да. Айниқса, ҳалиги гапларингиздан кейин.\n— Айтавер, тортинма! — дея чол юз-кўзларидаги терни артди.\n— Хотиним менга хат ёзибди, денг. Бувим ўлиб, анча чўкиб қолувдим, шунгами. «Бувингиз ўтгач, у кишини нақадар яхши кўрганингизни сездим, — дебди. — Энди ўша меҳрингизни менга беринг. Мен бир умр онангизни ўрнини босишга ҳаракат қиламан, дилимда неки эзгулик бўлса, сизга бағишлайман. Мен сизни яхши кўраман!» — деб ёзибди. Тағин қўшиб қўйибди: «Бу гапларни сизга юзма-юз туриб айтгим ҳам келувди, лекин... Лекин сизнинг кўзларингизга одам боласининг тик боқиши қийин. Мен ҳам ботинолмадим...» Ўз хотининг хат ёзса, қизиқ бўларкан. Ўқидиму тўлиб кетдим.\nЧол кўзидаги ёшними, терними дурраси билан сидирди.\n— Хотиндан Худо берган экан сенга, болам. Эҳтиёт қигин!\nУлар бир-бирларига тикилишганича, бир-бирларининг кўзларига чўка бошладилар... Ва ниҳоят, оқсоқол «Ҳм-м...» деб қўйди-да, чўнтақларини кавлаштириб, носқовоғини топди. Бир кафт носни отиб, стулга бемалолроқ ястанди.\n— Ишқилиб, мени гапларимдан хафа бўлмадингми, болам? — Унинг оғзида нос борлиги ҳечам сезилмасди.\n— Унақа деманг. Сиз менга кўп нарсани англатдингиз...\nКейин йигит ё қўйидаги гапларни гапирди, ёки ўйлади. Чол ҳам шу гапларни ё эшитди, ё хаёлидан ўтказди: «Биз одамлар бир-биримизни... ҳамма одамлар бир-биримизни аяшимиз керак экан. Ўшанда бизларга кўп нарса керак бўлмайди, шекилли. Сиз хижолат бўлманг, отахон, мен барибир маст бўлмайман!.. Мен ҳам ўғлингизга ўхшаб маст бўлолмайман, ота!..»\nШу пайт уларнинг қаршисида ёш бир милитсионер пайдо бўлди. Ўзи улар шунақа ов қилишади — «шишаси» билан келганларни атайлаб тек қўйишиб беради. Ичадиганиии ичиб, маст бўлишгач, ушлашиб, хушёрхонага йўллашади. Афтидан бу ҳам чол билан йигитни анчадан бери кузатиб тургану, энди ўз ишини бажармоққа киришганди.\n— Бу ерда ичиш мумкин эмас. Қани, бу ёққа...\nЧол ва йигит бараварига милитсионерга ўгирилишди. Жуда хотиржам, ҳатто, озгина бўлсин нафратсиз қарашди.\nМилитсионер қарийб бир хил бўлган бу икки жуфт кўзга боқдию, тебраниб кетди. У ҳеч нарсани ўйлолмади ҳам. Қўлидаги резина таёғи ерга тушиб кетгач, ўзига келди-да, шошиб таёғини олиб, жўнаб қолди...\nБу нигоҳлар бир-бирларига дош бера оларди, холос...\n"http://www.kutubxona.com/wiki/index.php?title=Nabi_Jaloliddin._Urush_(hikoya)_/_Kiril&oldid=13558" dan olindi


“Дискавери” парвози яна кечиктирилди\n16 май 2022, Тошкент вақти: 14:20\nАҚШнинг NASA фазо агентлиги Шаттл русумидаги “Дискавери” фазо кемаси учирилишини қолдирди.\nБугун эрталаб учиши керак бўлган кеманинг ёқилғи бакида носозликлар топилгани бунга сабаб бўлди.\nБу билан Дискаверининг учирилиши иккинчи марта қолдирилаяпти. Сешанба куни эрталаб учиши керак бўлган кема кучли бўрон туфайли ерда қолган эди.\nДискаверининг етти кишилик экипажи Халқаро космик станциясига озиқ-овқат ва бошқа юкларни етказиб бериш учун 13 кунлик парвозга тайёрланаётган эди.


Сергей Ковалёв Альварес билан реванш жанги ўтказади / Olamsport.com\n27 авг 08:25\nСергей Ковалёв Альварес билан реванш жанги ўтказади\nТеглар : БоксКовалёвАльварес\nПрофессионал бокснинг ярим оғир вазн тоифасида собиқ жаҳон чемпиони Сергей Ковалёв колумбиялик Элейдер Альваресга қарши реванш жангида рингга чиқади.\nРоссиялик боксчи биринчи жанг шартномасидаги реванш жангини ўтказиш ҳақидаги банддан фойдаланмоқчи эканлигини маълум қилди. Бу маълумотни Ковалёвнинг менежери Эгис Климас ҳам тасдиқлади. Климас ҳамюртимиз Фазлиддин Ғоибназаровнинг ҳам менежери ҳисобланади.\n“Ҳа, Сергей реванш жанги ўтказилишини истаяпти. У бошқа жанг ҳақида ўйламаяпти ҳам”, - деди Климас ESPN телеканалига берган интервьюсида.\nЭслатиб ўтамиз, ўзбекистонлик мураббий Аброр Турсунпўлатов қўл остида машғулот ўтказаётган Сергей Ковалёв 4 август куни Атлантик-Сити шаҳрида Альваресга еттинчи раундда техник нокаут эвазига мағлуб бўлганди.\nМаълумот учун, нокдаун ҳолатига қадар россиялик боксчи очколар ҳисобига кўра олдинда бораётган эди. Реванш жанги 2019 йилнинг февраль ойидан олдин ўтказилмаслиги аниқ.


Шимолий Кореяда саросима бошлангани ҳақида хабарлар тарқалди - Zamin.uz\n22:34 / 26.04.2020\nШимолий Кореяда саросима бошлангани ҳақида хабарлар тарқалди\nКХДРда саросима бошланди: маҳаллий аҳоли бирламчи зарурий маҳсулотларни харид қилмоқда, Пхеньян осмонида вертолётлар пастлаб учмоқда. Бу ҳақда The Washington Post нашри мамлакатдаги манбаларига таяниб хабар берган.\nНашрнинг ёзишича, мамлакат фуқаролари кир ювиш кукунидан тортиб гуручгача, маиший техника воситалари, алкоголь ичимликлари, консервалар ва сигаретларгача харид қилиб, ўз уйида захира тўпламоқда.\nБундан ташқари КХДРда Хитой билан темир йўл қатновлари вақтинча тўхтатиб қўйилгани айтилмоқда.\nБу каби хабарлар 25 апрелда Хитойдаги Weibo ижтимоий тармоғида Гонконгнинг HKSTV телевидениеси Шимолий Корея раҳбари Ким Чен Иннинг вафот этганини маълум қилганидан кейин кенг тарқала бошлади. Телеканал «энг ишонарли манба»га асосланиб шундай хабар тарқатган. Япониянинг Shukan Gendai журнали эса КХДР етакчиси юрагини операция қилдирганидан кейин беҳуш ҳолатда ётгани ҳақида маълумот берган.\nАввалроқ Шимолий Корея етакчиси Ким Чен Ин ўрнини эгаллаши мумкин бўлган номзодлардан бири КХДР собиқ раҳбари Ким Чен Ирнинг кичик укаси — Ким Пхён Ир экани, шунингдек, асосий номзод ҳозирги раиснинг синглиси Ким Ё Чжонлиги ҳақида хабар берилганди.\nШимолий Корея Ким Чен Ин “Замин” янгиликларини “Youtube”да кузатиб боринг\nШимолий Корея нашрлари Ким Чен Ин вафоти ҳақидаги хабарлар ортида унинг баёнотини эълон қилди\nКим Чен Ин вафот этгани ростми?\nШимолий Корея Японияни ўққа тутди\nКХДРда ҳарбий раҳбарият ишдан олинди


Араб лигаси Сурияни санкциялардан огоҳлантирмоқда\nБашар ал-Ассад режими зўравонликларига қарамасдан Суриядаги аксил-ҳукумат намойишлари кўлами ошмоқда.\nАраб давлатлар лигаси ташқи ишлар вазирлари Сурия Президенти Башар Ал-Ассад режими уч кун ичида аксил-ҳукумат намойишларини қонли бостиришни тўхтатиши ва вазиятни кузатгани ташкилот вакилларини мамлакатга киритишини талаб қилмоқда.\nЛига вакиллари Сурия режими талабларни бажаришдан бош тортадиган тақдирда, молиявий санкциялар жорий қилиш билан таҳдид қилди.\nМазкур ультиматум Араб лигасининг 16 ноябр кунги йиғинидан кейин эълон қилинди. Марокашннинг Рабат шаҳрида ўтказилган мажлисда Туркия Ташқи ишлар вазири Аҳмат Двоутўғли ҳам қатнашди.\nЙиғиндан кейин ўтказилган матбуот анжуманида сўз олган Қатар Бош вазири Шайх Ҳамад бин Яссим ал-Таний Сурия режими ҳаракатларидан Араб давлатларининг сабри тугамоқда, дея баён қилди.\nСурия учун аталган Араб дипломатияси охирига етмоқда, деди Қатар раҳбари.\n- Сурияда рўй бераётгани каби одамларнинг ўлдирилишини қабул қила олмаймиз. Хунрезликни тўхтатиш ва янги зўравонликлар ҳамда одамларнинг ўлдирилишини олдини олиш учун вазиятга аралашмоғимиз керак. Шунинг учун бу мушкул қарорни қабул қилишимизга тўғри келди, чунки Суриядаги биродарларимиз қони тўкилмаслиги учун масъулмиз. Ана шу сабабдан ҳам Сурия ҳукуматидан мамлакатда хавфсизлик ва барқарорликни сақлаб қолиш учун бўҳронни ҳал этиш бўйича Араб лигаси ишлаб чиққан режа бўйича берган ваъадаларини бажариш ва яхшироқ келажак сари ҳаракат қилишни сўрамоқдамиз, деди Қатар бош вазири.\nАл-Таний Дамашқ талабларни бажаришдаy бош тортса, Сурияга қарши санкциялар қўлланишини қўшимча қилди.\nЛига вакиллари ўз мутахаcсисларига қонли зўравонликларни тўхтатиш борасида босимни кучайтириш мақсадида Сурияга қарши санкциялар жорий этиш бўйича резолюция лойиҳасини ишлаб чиқиш топшириғини бергани айтилмоқда.\n22 аъзодан иборат ташкилот шунингдек, Сурияда тинч фуқароларни ҳимоя қилиш бўйича “тезкор чораларни” кўришга чақириб, “хорижий аралашувга” қарши эканини билдирди.\n12 ноябр куни Араб лигаси Суриянинг ташкилотдаги аъзолигини вақтинча тўхтатди. Бунга Дамашқ расмийларининг исёнчи шаҳарлардан танкларни олиб чиқиш ва норозиларга ҳужумларни тўхтатишни ўз ичига олувчи тинчлик режасини беписанд қолдиргани сабаб бўлди. Бу режага кўра, Дамашқ расмийларидан икки ҳафта ичида мухолифат билан мулоқот бошлаш ҳам талаб қилинган эди.\nСурияни Араб лигасидан вақтинча чиқариш қарори чоршанба куни кучга кирди ва Дамашқ вакиллари йиғинда қатнашмади.\nСурия ҳукмати ўзининг лига сафидан вақтинча чиқарилганини АҚШ “фитнаси” билан уюштирилган “ўта хавфли қадам” дея атади.\nВашингтон бу қарорни олқишлади, Москва эса уни “хатолик” дея атади.\nСуриянинг халқаро майдонда яккаланиб қолаётгани ишораси ўлароқ, чоршанба куни Франция ва Марокаш Дамашқдаги элчиларини чақиртириб олди.\nБу қарорни изоҳлаган Франция Ташқи ишлар вазири Аллан Жуппе “Янги зўравонликлар рўй бермоқда ва шу сабабдан Алеппо ва Латакиядаги миссияларимизни ёпиш ва элчимизни Парижга чақиртириб олишга қарор қилдик”, дея таъкидлади.\nЖуппе ўтган ҳафта охирида Франция дипломатик ваколатхоналари ҳамда Суадия ва Туркия миссияларига қилинган ҳужумларни назарда тутиб гапирди.\nБундан ташқари Марокаш, Бирлашган Араб Амирликлари ва Қатарнинг Дамашқдаги миссияларига ҳам ҳужум қилингани хабар қилинмоқда.\nЖуппе шунингдек расмий Париж Араб лигаси билан биргаликда Суриядаги зўравонликларни қораловчи БМТ резолюцияси лойиҳаси устида иш олиб бораётганини қўшимча қилди. Россия ва Хитой ўтган ойда айни маънодаги резолюцияга БМТ Хавфсизлик кенгашида вето қўйган эди.\nАнқарада чиқиш қилган Туркия Президенти Абдуллоҳ Гул ҳам Туркия элчихонасига ҳужумлар давом этадиган бўлса, бунинг оқибатлари бўлишидан огоҳлантирди.\n- Суриядаги манфаатларимиз, фуқароларимиз, элчихонамиз, дипломат ва дипломатик миссияларимизга қарши ҳужумлар қилинишини қабул қилиб бўлмайди. Биз бу ҳужумларни кескин қораладик. Агар улар чора кўрмаса ва бу ҳол такрорланадиган бўлса, бизнинг муносабатимиз ўзгача бўлади, деди Туркия президенти.\nАйни пайтда, норозиларга қўшилган Сурия ҳарбийлари Дамашқдаги разведка хизмати биносига ҳужум қилиб, камида саккиз нафар хавфсизлик ходимини ўлдиргани хабар қилинмоқда.\nФаолларнинг маълум қилишича, армия сафларини тарк этганлар шунингдек Ҳама шаҳрида хавфсизлик пунктига қилган ҳужумда саккиз аскарни ўлдириб, яна ўнлаб ҳарбийларни жароҳатлаган.\nВашингтонда ўтказилган матбуот анжуманида АҚШ Давлат департаменти матбуот вакили Марк Тонер мухолифат тарафидан содир этилаётган зўравонлик “Ассад ва унинг режими тегирмонига сув қуймоқда”, дея баёнот берди.\n- Бу, яъни мухолифат ҳаракати бошиданоқ тинч ҳаракат бўлиб келди ва режимнинг бегуноҳ намойишчиларга қарши мунтазам тарзда зўравонлик қўллаётгани мамлакатдаги воқеалар бундай таҳликали йўлдан ривожланиб бораётганининг ягона сабабидир.\nАйни пайтда, хавфсизлик кучлари Ҳомс, Илдиб ва Дамашқ шаҳарларида 13 кишини ўлдиргани хабар қилиняпти.\nБМТ очиқлаган маълумотларга кўра, Сурияда март ойида халқ намойишлари бошланганидан бери 3500 дан зиёд мухолифат тарафдорлари ўлдирилган.


Мен Гарвардда қандай ўқидим ёхуд муваффақият қозониш сирлари ҳақида – Langar Law Firm\nLangar Law Firm > Uncategorized > Мен Гарвардда қандай ўқидим ёхуд муваффақият қозониш сирлари ҳақида\n* Мазкур мақола илк маротаба 6 июл 2014 йилда Ташаббус веб-саҳифасида (http://tashabbus.com/) чоп этилган.\nБундан кейин кутишнинг узоқ ойлари бошланди… Бошқа иккита университетдан ижобий жавоблар нисбатан тез келди-ку, бироқ мен Гарварднинг жавобини интизорлик билан кутардим. Қабул килинганлигим тўғрисида қарор кутиш учун кучим қоламаганда етиб келди. Аниқлик киритиш учун, ҳужжатларни 15 ноябрда топширганимни, уқишга кириш натижалари эса 21 мартда эълон қилинганлигини айтиб ўтиш етарли. Хурсандчилигимни ичимга сиғдиролмай юрдим! Бундан ташқари, Гарвард менга катта молиявий ёрдам тақдим этди.\nКейинги ойлар кетишга тайёргарлик кўриш, Кембрижда турар жой қидириш ва мен ўрганмоқчи бўлган ўқув фанларига дастлаб онлайн-рўйхатдан ўтиш билан ўтди. Август ойининг бошида эса мен магистр-талабалар учун мўлжалланган ориентацион дастурда қатнашдим. Талабалик ҳаётим шундан бошланди…\nОриентацион дастур ҳодисаларга бой бўлиб чиқди: АҚШ ҳуқуқий тизими билан таништириш мақсадида, биз учун икки ҳафта мобайнида маърузалар ўтказилган бўлиб, ҳажмли уй ишини тайёрлаб келиш топширилган эди. Баҳолар қўйилмаганлигига қарамасдан, бу ҳолат ўтказилган машғулотларга бўлган муносабатимизга ҳеч қандай таъсир кўрсатмади.\nБундан ташқари, ориентацион дастур давомида ҳар биримизга ҳозирги пайтда докторлик дастурида таҳсил олаётган, Гарварднинг собиқ магистр-талабалари қаторидан куратор тайинланган. Кураторларнинг вазифасига уқиш жараёни ва талабалик ҳаётига оид масалаларни муҳокама қилиш, шунингдек, талабаларнинг университет ва шаҳардаги янги ҳаётга мослашувлари учун максимал тарзда кўмаклашиш кирар эди. Талабаларнинг танлови асосида Гарвардда тақдим этилаётган ўқув фанларнинг турли-туманлиги ва сонини эътиборга олиб, олган билимларимни уйга қайтишим биланоқ амалий қўллаш имконияти мавжудлиги нуқтаи назаридан мени қизиқтирадиган ўқув фанларини танлаш билан боғлик бўлган муҳокамаларни мен, ҳар қандай тажрибаси бор ҳуқуқшунос сингари, ўзим учун айниқса, фойдали деб топдим.\nОриентацион дастурда биз, 180 магистр-талабалар учун бир-биримиз билан яқинроқ танишиш, ватанимиз, касбимиз туғрисида суриштириш имконияти ҳам пайдо бўлди. Биз дунёнинг 40 дан ортиқ мамлакатидан келганимизни ва орамизда судьялар, ўқитувчилар, ҳуқушунос ва адвокатлар, инсон ҳуқуқлари ҳимоячилари, халқаро ташкилотларнинг вакиллари, давлат амалдор шахслари, фан докторлари ва яқин кунлардаги талабалар борлигини аниқладик. Кутганимдек, курсдошларимнинг ҳар биттаси ўзида ноёб шахсни мужассамлаштириб, маълум ғалабаларга эришган экан. Курсдошларимнинг ҳар биридан бирор нарсани ўрганиш мумкин эди ва ҳар бири билан мулоқотимиз қизиқ ўтар эди.\nШундай қилиб, ориентацион дастур ҳам якунига етиб, янги ўқув йили бошланди. АҚШнинг кўпчилик юридик мактабларидан фарқли ўларок, Гарвардда ўқув йили уч семестрга бўлинади: куз ва баҳор семестри уч ой давом этади ва қиш семестри бир ой давом этади (аксарият юридик мактабларда ўқув йили икки семестрдан – куз ва баҳор – иборат). Ўқиш жараёнининг мураккаблиги сабабли, Гарварднинг амалдаги ўқув сиёсати ҳар бир жорий ўқув йилида ва ҳар бир семестрда магистрлар рўйхатдан ўтиб, ёзилишга ҳақли бўлган фанларнинг сонини чеклайди. Курснинг мураккаблигини ҳисобга олган ҳолда, ҳар қайси ўқув фани 4 баллик шкала бўйича баҳоланади. Кузги ва баҳорги семестрда магистр-талабалар, университет маъмуриятининг рухсатини олмасдан, умумий балли 12 баллдан ортиқ балларни ташкил қиладиган фанларга, қишки семестрда эса – ҳар бири 3 баллдан баҳоланадиган биттадан ортиқ фанга рўйхатдан ўтиши мумкин эмас.\nБошқача қилиб айтганда, кузги ва баҳорги семестрда, мисол учун, учта 4 баллик ёки тўртта 3 баллик фанга рўйхатдан ўтиш маъмуриятнинг олдиндан рухсатини олишни талаб килмас эди. Лекин 12 баллик ўқув дастурининг ўзи жуда мураккаб дастур бўлиб, ҳар куни бир неча юз саҳифали юридик матнни ўзлаштиришни талаб қилар эди. Бундай шароитда талабаларнинг вақти ҳеч нарсага етмас эди. Ўзимнинг мисолимдан келиб чиққан ҳолда айтишим мумкинки, ўқув дастурининг мураккаблиги туфайли кутубхонани кечаси соат 12:00 дан олдин тарк этиш имконияти ҳеч ҳам булмас эди (дам олиш кунлари бундан мустасно бўлмаган).\nАммо Гарварднинг кутубхонаси жуда ҳам ажойиб. У дунёдаги энг бой ҳуқуқий академик кутубхона ҳисобланади. Гарвардда ўқиш давомида мен бир марта ҳам менга керакли бўлган, масалан, бирор бир босма нашрда айтиб ўтилган китобни топа олмасдан қайтиб кетганим йўқ. Кутубхонанинг электрон қидирув системаси фойдаланиш учун жуда қулай ва ҳар бир талаба ундан ўзининг шахсий компьютери орқали эркин фойдаланса бўлади. Бунинг учун талаба ўзининг шахсий идентификацион рақамини киритиши керак, холос. Қидирув системаси эса изланаётган китоб қайси токчада жойлашганини кўрсатиб беради. Талабага керакли бўлган китобдан бошқа талаба фойдаланаётган тақдирда, қидирув системаси талабани китобнинг қайтарилиш муддати ҳақида хабардор қилади ва китобнинг қайтарилиши биланоқ талабанинг шахсий почтасига шу ҳақда хабарнома йўллайди. Кутубхонада талабаларга керакли бўлган матнни сканердан ўтказиш каби мутлақо бепул хизмат ҳам мавжуд. Бунинг учун талаба айтиб ўтилган электрон системада буюртма жойлаштириши керак, холос.\nБундан ташқари, кутубхонада велосипедлар мавжуд бўлиб, талабалар уларни кутубхонага тезроқ келиш ва кутубхонадан тезроқ қайтиш мақсадида вақтинчалик бепул фойдаланишга олишлари мумкин. Кутубхонанинг бир қисми кечаю-кундуз (24 соат) ишлайди, кечаси соат 9:00 дан кейин эса уқишдан чарчаган, уйқуси келган талабалар учун кутубхонада бепул кофе, чой, қайноқ шоколад муҳайё. Бир сўз билан айтганда, Гарвард талабаларнинг муваффақиятли ўқиши учун ҳамма шароитни яратишга интилади, талабаларга эса буларнинг барчасидан ўқиш манфаатида фойдаланиш қолган, холос.\nАлбатта, талабаларнинг муваффақиятли уқишида ўқитувчиларнинг ўрни катта. Ўқув машғулотларининг тузилиши ва ўқув усуллари ўқув курсининг ўзига, шунингдек, ўқитувчининг ёндашувига боғлиқ эди. Гарварднинг ўқитувчилари эса, кутилганидек, бутун дунёга таниқли бўлган олим ва мутахассислардир. Одатда, ўқитувчилар кейинги машғулотда улар ёритмоқчи бўлган мавзуни уй иши сифатида беришади. Ўқув машғулоти давомида ўқитувчилар тегишли мавзуни батафсил тушунтириб бериш билан бирга, талабалар мавзуни яхши тушуниши, олган билимларини мустаҳкамлаши ҳамда дарсга тайёрланиб келмаган талабаларни аниқлаш учун талабаларга мазкур мавзу юзасидан саволлар берилади. Айтиб ўтиш керакки, ўқимайдиган талаба Гарвардда камдан-кам учрайди.\nГарварднинг энг қисқа қишки семестри мен учун энг мураккаб семестр бўлиб чиқди. Гарвардни 1961 йили энг юқори рейтинг билан тамомлаган, солиқ ҳуқуқи соҳасидаги таниқли эксперт мен рўйхатдан ўтган “Хусусий жамғармалар, венчур капитал ва тадбиркорлик битимларни тузиш” курсида менинг ўкитувчим эди. Курсни бошлашдан олдин, кириш сўзи сифатида у шундай сўзларни айтгани эсимда:\nМенинг курсимда сизлар кўп ўқишга мажбур бўласизлар. Сизлар мен уй иши сифатида топширган топшириқнинг ҳаммасини жисмонан ўқиб улгурмайсизлар. Шунинг учун сизларнинг вазифангиз имкониятингиз бор даражада саҳифаларнинг максимал сонини ўқишдан иборат. Ёдингизда тутинглар: Қанчалик кўп ўқисангизлар, ҳаетда ва менинг имтиҳонимда шунчалик муваффақиятли бўласизлар.”\nМен уларнинг сўзларини жуда яхши эслаб қолдим, энг муҳими эса – бу фан менга жуда ҳам еқди! Натижада, мен кутубхонадан ҳар куни эрталаб соат 4:00да чиқардим, эрталаб соат 9:00 да эса яна дарсда бўлишим керак эди.\nБундай ўқиш тартиби сабабли, пассив дам олиш усуллари (мисол учун, кечги ёки кундузги уйқу) менга ёрдам бермай қўйган эди. Улардан кейин мен ўзимни дам олгандай ҳис қилолмай колдим. Шундай пайтларда спорт менга кўмаклашар эди. Талабалар учун мўлжалланган спорт мажмуасида мен стационар велотренажёрдан фаол фойдаланардим, ва чарчоқим менга жуда зарур бўлган қувват билан алмашарди!\nШундай қилиб, ортимда энг ёрқин хотираларни қолдириб, Гарвардда бир йиллик ўқишим ҳам ўтиб кетди. Гарвардни битирганимдан кейин эса, университет ўз битирувчиларига бўлажак ишни топишда кўрсатадиган ёрдами мени ҳайратда қолдирди. Маълум бўлишича, турли-хил ташкилотларда ишлайдиган ва дунёнинг турли-туман мамлакатларида истиқомат қилувчи Гарварднинг кўплаб битирувчилари волонтёр-куратор вазифасини бажариб, яқин кунлардаги битирувчиларга маслаҳат, тавсия, ўзларининг ташкилотларида ҳамда бошқа ташкилотларда керакли алоқаларни ўрнатиш борасида ёрдам беришади ва ҳатто битирувчиларнинг резюмесини тузиш ва таҳрир қилишга ҳам қарашишлари мумкин экан! Шундай қилиб, кураторим туфайли, мен халқаро юридик фирмадаги ўзимнинг ҳозирги кундаги раҳбарим билан боғлана олдим. Ҳозирги пайтда мен Гарвардда ўқишим давомида орттирган билимларимни ишлатган ҳолда, мазкур фирмада ишлаб келаман.\nХулоса тариқасида, мен бўлажак талабаларга ўзларининг кучларига ишонишларини, ўзларини янги нарсаларда синаб кўришларини ҳамда уларни ўз мақсадларига яқинлаштирадиган ҳар қандай имкониятдан фойдаланишларини маслаҳат бераман.